РЕПУБЛИКА СРБИЈА

НАРОДНА СКУПШТИНА

ДЕВЕТО ВАНРЕДНО ЗАСЕДАЊE

17. јун 2015. године

(Други дан рада)

 (Седница је почела у 10.05 часова. Pредседава Маја Гојковић, председник Народне скупштине.)

\*

\* \*

 ПРЕДСЕДНИК: Поштоване даме и господо народни посланици, настављамо рад седнице Деветог ванредног заседања Народне скупштине Републике Србије у 2015. години.

 На основу службене евиденције о присутности народних посланика, констатујем да седници присуствује 91 народни посланик.

 Ради утврђивања броја народних посланика присутних у сали, молим да убаците своје идентификационе картице у посланичке јединице.

 Констатујем да је применом електронског система за гласање утврђено да је у сали присутан 91 народни посланик, односно да су присутна најмање 84 народна посланика и да постоје услови за рад Народне скупштине.

 Обавештавам вас да су спречени да седници присуствују следећи народни посланици: Вања Вукић, Стефана Миладиновић, Бранко Ружић и Дубравка Филиповски.

 Прелазимо на 4-7. тачке дневног реда: – ПРЕДЛОЗИ ЗАКОНА О ПОТВРЂИВАЊУ СПОРАЗУМА СА РУСИЈОМ О ВОЈНО-ТЕХНИЧКОЈ САРАДЊИ, БЕЛОРУСИЈОМ О ОДБРАНИ, ПРЕДЛОЗИ ОДЛУКА О ГОДИШЊЕМ ПЛАНУ УПОТРЕБЕ ВОЈСКЕ СРБИЈЕ И ДРУГИХ СНАГА ОДБРАНЕ У МУЛТИНАЦИОНАЛНИМ ОПЕРАЦИЈАМА У 2015. ГОДИНИ И УЧЕШЋУ ПРИПАДНИКА ВОЈСКЕ СРБИЈЕ У МУЛТИНАЦИОНАЛНИМ ОПЕРАЦИЈАМА У 2015. ГОДИНИ (заједнички јединствени претрес)

 Сагласно члану 90. став 1. Пословника Народне скупштине, обавештавам вас да сам позвала да данашњој седници присуствује министар одбране, Братислав Гашић; Зоран Ђорђевић, државни секретар у Министарству одбране; генерал-мајор Бојан Зрнић, начелник Управе за одбрамбене технологије у Сектору за материјалне ресурсе у Министарству Одбране и капетан бојног брода Милан Коњиковац, начелник Управе за међународну војну сарадњу у Министарству одбране.

 Молим посланичке групе, уколико то већ нису учиниле, да одмах поднесу пријаве за реч са редоследом народних посланика у складу са чланом 96. став 4. Пословника.

 Сагласно члану 170. став 1. и члану 192. став 3, а сходно члану 157. став 2. Пословника Народне скупштине, отварам заједнички јединствени претрес о Предлогу закона о потврђивању Споразума између Владе Републике Србије и Владе Руске Федерације о војнотехничкој сарадњи; Предлогу закона о потврђивању Споразума између Владе Републике Србије и Владе Републике Белорусије у сарадњи у области одбране; Предлогу одлуке о усвајању Годишњег плана употребе Војске Србије и других снага одбране у мултинационалним операцијама у 2015. години и Предлогу одлуке о учешћу припадника Војске Србије у мултинационалним операцијама у 2015. години.

 Да ли представник предлагача, министар одбране Бранислав Гашић жели реч? (Да.) Изволите, министре.

 БРАНИСЛАВ ГАШИЋ: Хвала. Госпођо председнице, даме и господо народни посланици, пред вама је Предлог закона о потврђивању Споразума између Владе Републике Србије и Владе Руске Федерације о војнотехничкој сарадњи, који је потписан у Београду 16. октобра 2014. године.

 Поменути споразум пре свега опредељује области сарадње, те ће тако владе две државе, односно њихови овлашћени органи сарађивати у области испоруке наоружања и војне опреме, испоруке резервних делови и уређаја за робу војне намене, пружању услуга у области војнотехничке сарадње, размени стручњака и обуци кадрова, као и у поступку пројектовања и производње робе војне намене.

 Споразумом је предвиђено да ће се ради развијања војнотехничке сарадње закључивати засебни уговори којима ће се та сарадња конкретизовати.

 Такође, стране ће у циљу реализације наведеног Споразума формирати међувладину комисију за војнотехничку сарадњу.

 Одредбе којима се успостављају основна правила о размени и заштити тајних података током спровођења Споразума, као и одредбе о заштити, коришћењу и чувању интелектуалне својине, такође су саставни део предложеног Споразума.

 У завршним одредбама споразума, предвиђени су начини на које ће се решавати евентуални спорови, измене и допуне Споразума, као и начин његовог ступања на снагу.

 Овај споразум се закључује на период од пет година, а регулисан је начин њиховог продужења.

 Такође, предвиђено је да ступањем на снагу предложеног Споразума престају да важе Споразуми између Савезне владе Савезне Републике Југославије и Владе Руске Федерације о војнотехничкој сарадњи који је потписан у Москви 3. децембра 1997. године.

 Госпођо председнице, даме и господо народни посланици, предлажем да Народна скупштина потврди предложени Споразум, односно изгласа закон којим се потврђује Споразум између Владе Републике Србије и Владе Руске Федерације о војнотехничкој сарадњи.

 Данас је пред вама и Предлог закона о потврђивању Споразума између Владе Републике Србије и Владе Републике Белорусије о сарадњи у области одбране, потписан у Минску 10. новембра 2014. године. Ступањем на снагу наведеног споразума, ствара се правни основ за сарадњу Министарства одбране, као и за друге облике сарадње у области одбране за које стране буду заинтересоване.

 Споразум садржи области и облике сарадње, предвиђа могућност развијања сарадње у областима од заједничког интереса кроз закључивање посебних уговора у складу са предметним споразумом, одредбе о заштити тајних података и трошковима који настану током њиховог спровођења, медицинској заштити и дисциплинској одговорности.

 Споразумом су предвиђени начини на који ће се решавати евентуални спорови, измене и допуне, начин његовог ступања на снагу, период важења и отказивања.

 Сарадња у области одбране са Републиком Белорусијом може се оценити као добра, са могућношћу даљег интензивирања и унапређења, те за остваривање поменутих облика сарадње неопходно је закључивање општег уговора о сарадњи у области одбране, којим би се наведена питања правно регулисала у складу са Бечком конвенцијом о уговорном праву и Законом о закључивању и извршавању међународних уговора.

 Предлажем да Народна скупштина ратификује предложени споразум, односно изгласа закон којим се потврђује Споразум између Владе Републике Србије и Владе Белорусије о сарадњи у области одбране.

 Такође, данас је пред вама и Предлог одлуке о усвајању годишњег плана употребе Војске Србије и других снага одбране у мултинационалним операцијама у 2015. години, које је Министарство одбране Републике Србије, на основу Закона о употреби Војске Србије и других снага одбране у мултинационалним операцијама ван граница Републике Србије, израдило у сарадњи са Министарством унутрашњих послова, као и Предлог одлуке о учешћу припадника Војске Србије у мултинационалним операцијама у 2015. години.

 Министарство одбране је, у складу са расположивим капацитетима и материјално-финансијским средствима, планирало да у 2015. години настави ангажовање у седам мировних операција УН у Конгу, Либерији, Обали Слоноваче, Кипру, Либану, на Блиском истоку и у Централноафричкој Републици и четири мултинационалне операције ЕУ у Сомалији, Централноафричкој Републици, Малију. У Сомалији имамо две мировне операције.

 Користим ову прилику да информишем да је 15. марта 2015. године завршен мандат војне операције ЕУ у Централноафричкој Републици, као и да је четворочлани санитетски тим Војске Србије успешно завршио своје ангажовање на наведеној операцији 10. марта 2015. године.

 Поред набројаних мултинационалних операција, Предлог годишњег плана употребе Војске Србије и других снага одбране у мултинационалним операцијама за 2015. годину из надлежности Војске Србије садржи и седам мировних операција УН у Западној Сахари, Републици Мали, Џаму и Кашмиру, Јужном Судану, Судану и Блиском Истоку, у којима Војска Србије до сада није имала учешће, као и једну мултинационалну операцију ЕУ у Централноафричкој Републици.

 Уношење наведених седам мировних операција УН у Предлог годишњег плана употребе Војске Србије и других снага одбране у мултинационалним операцијама у 2015. години не значи неминован почетак учешћа припадника Војске Србије у њима, већ се на тај начин стварају услови за испуњавање обавеза Републике Србије који произилазе из закљученог Меморандума о разумевању, наравно, уколико наша страна добије позив од УН за ангажовање у било којој од 14 мировних операција УН, садржаних у Предлогу годишњег плана употребе Војске Србије и других снага одбране у мултинационалним операцијама у 2015. години.

 Евентуални почетак ангажовања Војске Србије у тим мисијама планиран је на основу Меморандума о разумевању између Владе Републике Србије и УН о доприносу и систему стендбај аранжмана УН, закљученог новембра 2011. године, којим су утврђени ресурси Војске Србије, санитетски тим, војни посматрачи и штабни официри, које је Влада Републике Србије ставила на располагање УН у случају потребе за ангажовање на терену.

 У току 2015. године једино је известан почетак ангажовања санитетског тима Војске Србије у војно-саветодавној мисији ЕУ у Централноафричкој Републици, који ће уследити након усвајања одлуке Народне скупштине Републике Србије. У 19 мултинационалних операција УН и ЕУ у 2015. години планирано је ангажовање до 670 припадника Војске Србије на 357 позиција.

 Предлогом годишњег плана употребе Војске Србије и других снага одбране у мултинационалним операцијама у 2015. години није планирано значајније повећање ангажовања Војске Србије ван граница Републике Србије, већ задржавање достигнутог нивоа ангажовања, што је условљено расположивим средствима.

 Потребна финансијска средства за реализацију Предлога годишњег плана употребе Војске Србије и других снага одбране у мултинационалним операцијама у 2015. години износе 1.335.282.985 динара. Од наведеног укупног износа за потребе учешћа припадника Министарства одбране и Војске Србије потребно је 1.244.318.000 динара. Министарство одбране је обезбедило 847.462.000 динара, а разлика од 396.856.000 динара биће обезбеђена надокнадама које ће УН уплатити Министарству одбране на име учешћа у мултинационалним операцијама у 2015. години.

 Правни, односно уставни оквир посла за доношење одлуке о усвајању годишњег плана садржан је у Уставу Републике Србије, Закону о Народној скупштини и Закону о употреби Војске Србије и других снага одбране у мултинационалним операцијама ван граница Републике Србије, којима је прописано да Народна скупштина доноси опште акте из надлежности Републике Србије, односно одлуке, као и да разматра и усваја годишњи план употребе за извршавање планираних мултинационалних операција у текућој години.

 Поред наведеног, а у односу на уставни основ за доношење одлуке о учешћу припадника Војске Србије у мултинационалним операцијама у 2015. години указује на одредбу члана 140. Устава, којим је утврђено да се Војска Србије може употребити ван границе Републике Србије, односно члана 8. Закона о употреби Војске Србије и других снага одбране у мултинационалним операцијама ван граница Републике Србије, којима је прописано да Народна скупштина одлучује о учешћу припадника Војске Србије у тим операцијама.

 Ангажовање припадника Војске Србије и других снага одбране у мултинационалним операцијама је значајан елемент спољне политике наше државе. Учешћем у мултинационалним операцијама Република Србија показује да је активни чинилац очувања међународног мира и безбедности, потврђује сопствени углед и јача поверење у Војску Србије у међународном окружењу.

 Република Србија кроз учешће у мултинационалним операцијама јача властите одбрамбене капацитете и националну безбедност, а све интензивније учешће у операцијама ЕУ у оквиру заједничке безбедности и одбрамбене политике доприноси приближавању Републике Србије чланству у ЕУ.

 Користим ову прилику да вас информишем да је Министарство одбране, у сарадњи са МУП, припремило извештај о извршавању Годишњег плана употребе Војске Србије и других снага одбране у мултинационалним операцијама у 2014. години, који је достављен Влади Републике Србије на усвајање и прослеђен Народној скупштини Републике Србије.

 Такође, информисао бих вас да сам у марту ове године имао прилику да лично посетим контигент Војске Србије ангажован у војној болници нивоа два у Мировној операцији УН у Централноафричкој Републици и лично се уверим да припадници Војске Србије постављене задатке извршавају на изузетно високом нивоу, чиме достојно представљају Војску Србије и Републику Србију.

 Госпођо председнице, даме и господо народни посланици, предлажем да Народна скупштина донесе одлуку о усвајању годишњег плана употребе Војске Србије и других снага одбране у мултинационалним операцијама у 2015. години и одлуку о учешћу припадника Војске Србије у мултинационалним операцијама у 2015. години. Захваљујем.

 ПРЕДСЕДНИК: Захваљујем. Да ли известиоци надлежних одбора желе реч? (Не) Реч има народни посланик мр Ђорђе Косанић, као први пријављени. Изволите.

 ЂОРЂЕ КОСАНИЋ: Захваљујем. Поштовани министре са сарадницима, госпођо председавајућа, даме и господо народни посланици, пред нама је заједнички јединствени претрес најпре две одлуке о учешћу Војске Србије и других снага одбране у мултинационалним операцијама у 2015. години и друго, одлука о учешћу у мултинационалним операцијама у 2015. години и два споразума, војни споразум између Владе Републике Србије и Руске Федерације и Владе Републике Србије и Белорусије.

 На почетку ћу рећи да ће посланичка група ЈС свакако у дану за гласање подржати како поменуте две одлуке, тако и поменута два споразума.

 Најпре, говорећи о мултинационалним операцијама у 2015. години, треба рећи да учешће припадника Војске Србије у мировним операцијама није интерес само система одбране, већ и државни интерес, усмерен ка јачању нашег спољнополитичког капацитета.

 Полазећи од 1948. године, када су УН на Блиском Истоку послале прву мисију, до данас је покренуто чак 68 мисија. Тренутно је у свету активан велики број мисија на четири континента и ангажовано је око 93.000 војника, 17.000 цивила и 13.000 полицајаца из чак 120 земаља.

 Што се тиче припадника Министарства одбране, учествоваће ове године у 19 мировних операција, а припадници МУП у четири мировне операције.

 Дакле, предложеним планом је предвиђено учешће до 670 припадника Војске Србије и 18 припадника МУП у мултинационалним операцијама под окриљем УН и ЕУ.

 Треба рећи које су то операције. Што се тиче МУП, учествоваће у мировним операцијама УН у Либерији, Хаитију, Кипру и Цивилној мисији ЕУ за управљање кризама.

 Што се тиче Војске Србије, учествоваће у Конгу, Либерији, Обали Слоноваче, Либану, Кипру, Централноафричкој Републици, Западној Сахари, Републици Мали, у Џаму и Кашмиру, Јужном Судану, као и две операције у Судану и на Блиском истоку.

 Ангажовање Војске Србије и других снага у мултинационалним операцијама ЕУ и УН, Република Србија јасно показује да је активан чинилац мира и безбедности у свету. Такође, ангажовањем у мировним операцијама пружа се јасан и чврст доказ потврде континуитета и у спољној политици Републике Србије, која се залаже за мирно решавање свих спорова у свету, а исто тако, и то је важан елемент спољне политике Републике Србије, који увелико доприноси да се Република Србија у односу са државама чланицама ЕУ и УН третира као равноправан партнер.

 Имајући у виду да је данас у свету све већи број кризних жаришта и оружаних конфликата, мултинационалне операције имају све већи значај. Свакако да Србија предузима континуиране мере за повећање свог учешће у мултинационалним операцијама.

 Није тајна да је велико интересовање и код припадника Војске и код припадника МУП за учествовање у овим мултинационалним операцијама и припадници Војске Србије и МУП у мултинационалним операцијама у пракси проверавају до сада стечена искуства и размењују искуства са припадницима оружаних снага других држава.

 Поред тога, упознају се са стандардним оперативним процедурама, чиме се у перспективи олакшава интегрисање наших снага у мултинационалне саставе и прилагођавање начину рада по светским стандардима.

 Треба рећи колико су цењени наши „плави шлемови“ у свету. То показује податак да су много пута у многим мисијама одликовани. Министре, ако се не варам, последње у низу је одликовање наших 68 припадника српског контингента „плавих шлемова“ у Мисији УН у Централноафричкој Републици.

 На самом крају, везано за ове две одлуке, ЈС ће их у дану за гласање подржати, али желим рећи да ми нисмо велика земља, мала смо земља, немамо неког великог политичког утицаја, али сигурним учествовањем у оваквим мисијама доприносимо очувању мира и безбедности у копненим зонама у свету.

 Враћајући се на два споразума, први споразум између Србије и Руске федерације, треба рећи да је ово значајан споразум за нашу војску, да кажем, то је као кровни уговор за сваку наредну сарадњу и преговоре око модернизације Војске Србије, куповине опреме и резервних делова.

 Министре, стварно овде не могу, а да не поменем, мислим да је ово велика шанса да у наредном периоду реализујемо оно, што је већ дуже време, о чему говоримо, а то је да наше небо буде безбедније, да напокон извршимо набавку Мигова 29м2, а чини ми се да би можда могли да разговарамо и о систему, не више о систему С300, него С400, где бисмо значајно повећали безбедност нашег неба. Значи, то је нешто о чему треба да разговарамо у будућности и мислим да ћемо сигурно реализовати.

 Ми смо до сада са Русијом и без овог кровног уговора, да кажем, имали добру сарадњу, а да сада се та сарадња проширује на војномедицинску, војно-образовну и војнотехничку. Исто тако, веома битно је и развијање наменске индустрије, морам да подсетим да смо ми некада, у старој Југославији, били веома значајан чинилац што се тиче наменске индустрије и мислим да можемо исто овим уговором и тај део да дигнемо на веома виши ниво, да дођемо на онај, да кажем, сегмент и на оно место које Србији у том делу и припада.

 Када говоримо о овим споразумима, увек волим да изађем мало из оквира и да кажем да сваки споразум, у било ком делу, омогућава сарадњу и у многим другим сегментима. Што се тиче Русије и Србије, ми имамо један значајан споразум који мислим да нисмо у значајној мери до сада искористили. Мислим да 99% производа из Србије могу да иду на руско тржиште и мислим да је то нешто о чему треба да размишљамо у наредном периоду.

 Што се тиче другог споразума између Србије и Белорусије, треба рећи да је он потписан у марту ове године у Минску. Према овом споразуму две земље ће унапредити билатералну сарадњу у војно-економској и војно-научној области, у области војног образовања, војне медицине, обуке итд.

 У овом документу се још каже да ће две стране спроводити званичне посете, састанке, размењивати искуства, учествовати и на конференцијама, симпозијумима, семинарима, размењивати потребне информације, документа, организовати научне и технолошке пројекте и учествовати у оперативним и борбеним активностима, што се тиче обуке.

 Споразум, такође, предвиђа и билатералну активност у оквиру међународне војне сарадње и успостављању финансијске обавезе две стране.

 На самом крају желим рећи да ће у дану за гласање посланичка група ЈС подржати како ова два споразума између Владе Републике Србије и Руске федерације и Белорусије, тако и две одлуке о мултинационалним операцијама у 2015. години. Захваљујем.

 ПРЕДСЕДНИК: Реч има народни посланик Горан Богдановић.

 ГОРАН БОГДАНОВИЋ: Поштовани министре, поштовани народни посланици, пред нама су два споразума: споразум између Влада Републике Србије и Владе Руске федерације о војнотехничкој сарадњи и споразум између Владе Републике Србије и Владе Републике Белорусије о сарадњи у области одбране.

 Што се тиче посланичке групе Борис Тадић – СДС, Заједно за Србију, Зелени, ми ћемо подржати ову ратификацију, руководећи се чињеницом да се оба ова документа односе на војнотехничку сарадњу засновану на узајамном поштовању, поверењу и уважавању интереса ових држава, али на првом месту интересима Републике Србије.

 Као што смо у периоду од 2008. до 2012. године развијали војнотехничку сарадњу са земљама ЕУ, САД, Руском Федерацијом и многим другим државама, тако и данас сматрамо да је важно за Републику Србију да има правни оквир за сарадњу у области испоруке наоружања и војне технике, друге робе војне намене за потребе одбране и безбедности.

 Што се тиче споразума са Руском Федерацијом, апсолутно подржавамо испоруке резервних делова, пружање услуга у области војнотехничке сарадње, пројектовању и производњи робе војне намене, размене стручњака у заједничким програмима војнотехничке сарадње, обуке кадрова у образовним установама, консултативне помоћи итд.

 Што се тиче споразума између Владе Републике Србије и Белорусије о сарадњи у области одбране, закључујем у доброј мери и жељи да се допринесе миру и безбедности у свету, а у циљу јачања поверења, а на принципима једнакости и заједничких интереса.

 Овај, као и први споразум са Руском Федерацијом, мислим да је то важно рећи, неће утицати на права и обавезе ниједне уговорнице које произилазе из међународних споразума са другим државама или међународним организацијама.

 Дакле, подржавамо континуитет политике билатералних уговора када је у питању војнотехничка сарадња, војно-научна сарадња, војно школовање и обука, законодавство у области одбране, војна медицина, мировне операције, заштита животне средине у оквиру војних потреба и друге области од заједничког интереса.

 Као што смо видели, у овим споразумима, тј. уговорима, ови и слични споразуми ће се спроводити кроз заједничке посете, радне састанке, размене искустава и консултације, учешће на вежбама, учешће на конференцијама, симпозијумима, семинарима, размена посебних информација и докумената, истраживачке пројекте од обостраног интереса и кроз друге облике сарадње о којима се договорима.

 Војнотехничка сарадња, сарадња у области одбране је систем који смо заједнички унапредили и на билатералном и мултинационалном нивоу кроз важан пројекат Партнерство за мир, кроз мноштво мултинационалних операција у којима је Србија учествовала, као и кроз билатералне споразуме са појединим државама.

 У том смислу и у том циљу, ми ћемо подржати овакве врсте споразума.

 Што се тиче одлуке о усвајању годишњег плана употребе Војске Србије и других снага одбране у мултинационалним операцијама у 2015. години, не могу, а да се не сетим ранијих периода када су, нажалост, неке странке у власти чиниле све да овакве годишње планове и овакве уговоре склапамо, али без обзира на то, за време председничког мандата Бориса Тадића, успели смо да вратимо оне важне безбедносне, али и политичке токове.

 Зато поздрављамо учешће професионалних припадника Војске Републике Србије и МУП-а у мултинационалним операцијама у 2015. години. На овај начин учествујемо и доприносимо изградњи, очувању мира у региону и у свету.

 То је једна од три мисије Војске Републике Србије. Тиме се значајно доприноси изградњи равноправног партнерског односа са државама чланицама УН и ЕУ. Дакле, ми ову одлуку доносимо на основу Закона о употреби Војске Србије и других снага одбране у мултинационалним операцијама ван граница Републике Србије из 2009. године.

 Овом одлуком, односно планом планира се учешће припадника Министарства одбране у мировним операцијама УН, и то у 14 мисија УН и пет мисија ЕУ. Министар је овде споменуо неке земље, али ја ћу прочитати: Демократска Република Конго, Република Либерија, Република Обала Слоноваче, Република Кипар, Република Либан на Блиском истоку, Централноафричка Република, Западна Сахара, Мали, Џаму и Кашмир, Јужни Судан и на Блиском истоку имамо две мисије, као што сте рекли, господине министре.

 Као и у мисијама ЕУ за обуку безбедносних снага Сомалије, Малија, Централноафричке Републике. Дакле, као што сам рекао, у 14 мисија УН и пет мисија ЕУ.

 Сем тога, планира се учешће и припадника Министарства унутрашњих послова у мировним операцијама УН у Републици Либерији, Републици Хаити и Републици Кипар, као и у цивилној мисији ЕУ за управљање кризама.

 Све ове мисије имају специфичну структуру, мандат, геополитички значај, географско и временско простирање. Но, важно је рећи да ми на основу закона из 2009. године и политике коју смо утемељили у том периоду одбране земље остварујемо учешће у мултинационалним операцијама.

 Учешће припадника Војске Србије у мултинационалним операцијама УН и ЕУ важан је елеменат спољне политике Републике Србије који увелико доприноси да се Република Србија у односима са државама чланицама УН и ЕУ третира као равноправни партнер.

 Република Србија на тај начин интегрише се у овој важној области активности ЕУ, истовремено јача своје безбедносне капацитете на путу чланства у ЕУ. Сем тога, МУП има директне користи од полицијских службеника који се враћају и обогаћују новим искуствима али и савременим знањима и вештинама. Из тог разлога, даме и господо поштовани посланици, ми ћемо подржати и ову одлуку о усклађивању годишњег плана употребе Војске Републике Србије у мултинационалним операцијама у 2015. години.

 На крају, господине министре, желим да искористим ваше присуство и да поставим једно питање које на неки начин има везе и са овим што смо сада причали. Видели сте јуче да је Пореска управа објавила највеће дужнике у Србији. Нажалост, међу највећим дужницима се налазе многа предузећа из војне индустрије, из војно-индустријског комплекса који је стратешки важан за нашу привреду. Мислим да су подаци који су јуче објављени алармантни и постављам питање - шта ви министре, шта Влада Републике Србије, предузима и какве мере ће учинити да се санира стање у војној индустрији? Хвала.

 ПРЕДСЕДНИК: Захваљујем. Реч има министар Гашић.

 БРАТИСЛАВ ГАШИЋ: Хвала, госпођо председавајућа. Захваљујем, господине Богдановићу, на овом питању и врло радо ћу да вам одговорим када је дуговање наменске индустрије у питању. Пре тога бих желео само да напоменем две ствари.

 Не знам ко је вама у периоду од 2000. до 2012. године бранио или није бранио или био против упућивања Војске Републике Србије у мировне операције, али за тих 12 година је укупно, за 12 година, послато 314 припадника Војске Србије у све мировне мисије које су биле пред вама и које су предлагане. Године 2013, само 2013. године је 349 припадника Војске Србије било у мировним операцијама, у мисијама и УН и ЕУ. Године 2014, 539 припадника Војске Србије, 2015. године, видели сте и сами, преко 670 припадника Војске Србије.

 Један аспект о коме ми данас и не причамо јесте и поправљање социјалног статуса сваког припадника Војске Србије који се из такве једне мировне операције врати са једном квалитетном уштедом да тако назовем.

 Данас је Република Србије и прошле године је Република Србија упућивањем оволиког броја припадника Војске Србије у мировне операције на седмом месту у Европи по броју припадника у мировним операцијама широм света. Причам вам о броју припадника Војске Србије који су до сада, за две године упућени у мировне операције.

 Што се тиче дуговања наменске индустрије Србије која су објављена јуче, и ја сам јако изненађен и јако, не могу да кажем уплашен, али забринут због дуговања која наменска индустрија Србије има према буџету Републике Србије. Али, морате зарад јавности, зарад истине, зарад грађана Србије да кажете да је то дуговање које су фабрике наменске индустрије направиле до 2012. године.

 Имам и могу да вам прочитам шта је то што је фабрика „Застава оружје“ која од 1. јануара 2013. године уредно измирује све своје пореске обавезе, све доприносе и све принадлежности које има према Републичкој управи прихода. Ово што је јуче и повећање дуга односи се искључиво на камате за период до 2012. године. „Крушик“ уредно измирује своје пореске обавезе. „Прва петолетка Трстеник“ наменска уредно измирује своје обавезе, доприносе пореза од октобра 2014. године.

 Значи, ниједна фабрика, да ли вас интересује да вам одговорим до краја, ниједна фабрика наменске индустрије Србије у овом тренутку није дужник сем дуга који је направљен до 2012. године. Све своје обавезе уредно измирује и то можемо да потврдимо уредним пореским пријавама. Хвала.

 ПРЕДСЕДНИК: Хвала. Реч има посланик Драган Шутановац.

 ДРАГАН ШУТАНОВАЦ: Уважени гости из Министарства одбране, колеге, ако дозволите само да се осврнем на оно што сада говорите господине министре, ви сте у интервјуу који сте недавно дали кроз исповест у једном недељнику рекли да ''наменска није дужна ни динар за порез''.

 Знам да имате потребу да прикажете своју величину тиме да оптужите прошлост до 2012. године и да је све кренуло да цвета доласком вашим на ту позицију, али нажалост то сами знате да није тачно, јер урушавање система одбране управо је почело вашим доласком на ту позицију и мислим да стандард припадника Војске Србије никада није био нижи у 21. веку него сада.

 Ако ви то не знате, седи поред вас ако се не варам комодор, па можете да га питате какво је стање са његовим личним приходима, његовим буџетом, да ли заиста то што причате у јавности стоји. Није ми била идеја да причам о овоме, али ви изазивате увек реакцију па ево да мало полемишемо.

 Демократска странка ће подржати оба уговора, подржаће и одлуке које се данас налазе пред посланицима Србије из простог разлога што сматрамо да је то добра тековина, тековина која је настала пре 2012. године. Ви се тада нисте бавили овим послом, нисте се бавили одбраном генерално па вас нису вероватно ни информисали, али мислимо да је то нешто што је наслеђе бивше Југославије.

 Нажалост у времену када су садашње странке биле на власти деведесетих година, то наслеђе је прекинуто. Ми смо од извозника безбедности у свету постали увозник безбедности. Добили смо мировне мисије на нашој територији, а онда смо после 2000. године почели полако да се враћамо у ред оних земаља које су способне, имају капацитет да кажем да извозе безбедност.

 Желео бих прво да се осврнем на уговор у војнотехничкој сарадњи са Руском федерацијом. Сматрамо да је то изузетно добро, да је то нешто што треба да се одобри и подржи. Сваки уговор који треба да помогне нашој наменској односно одбрамбеној индустрији, нашој Војсци Србије је добродошао и увек ће бити подржан од стране посланика ДС. Мислим да је ово нешто што је потпуно природно имајући у виду да велика количина технике коју има Војска Србије и МУП су у ствари руског порекла и то је нешто што је позитивно.

 Оно што бих волео да чујем, да нам кажете, да ли наша одбрамбена индустрија по овом уговору преузима било какве обавезе? Да ли наши произвођачи одбрамбених средстава, наоружања и војне опреме преузимају било какве обавезе, односно да ли постоји неки ројалити, претпостављам да ме разумете, у односу на производњу коју имамо и да ли ћемо имати обавезе да тај ројалити исплаћујемо својим партнерима из Русије, што до сада није био случај? Односно, да ли ће нас овај уговор и финансијски коштати?

 Није смешно, то је озбиљна тема, нема потребе да се смејте. Питам зато што сам забринут за те фабрике за које кажете да су пропадале до 2012. године, а цветале су у вашој власти до 1999/2000. године. Сви смо свесни колико је то цвеће било зарасло у коров.

 Уговор о сарадњи у области одбране са Белорусијом такође подржавамо. Подсећам да данас, верујем да Србија има практично од Кувајта до Велике Британије са готовом свим земљама ЕУ и Европе уговоре. На вашу срећу ми не оспоравамо те уговоре овде у парламенту, као што су оспоравале ваше колеге у времену док сте били опозиција.

 Вама су ти уговори сметали. Уговоре које смо потписивали у региону вама су били издајнички, данас су са ваше стране схваћени као позитивни и то је напредак. То је можда чак већи напредак од самог уговора који сте потписали, који ми подржавамо.

 Оно што желим да нагласим, Република Србија има одређене капацитете у међународној политици. Свакако један од највећих капацитета које Србија има је управо Војска Србије и учешће у мировним операцијама ван граница наше земље, заједно са полицијом. То је једна изузетно добра ствар како за саму војску, за министарство, за Владу, али и за државу. Тиме се подижу капацитети, оперативне могућности Војске Србије, али и капацитети саме наше државе.

 Оно што је јако важно нагласити то је да Србија од пре 2012. године, господине министре, пошто је та година преломна за вас, учествује у мировним мисијама и са ЕУ. Тај број је сада повећан и то је велики искорак у правцу европских интеграција. У времену када смо ми то у парламенту Србије предлагали пре неких пет година, то је био велики проблем да прихвате ваше колеге посланици у то време, велики проблем господине министре. Данас, видите, имате са наше стране потпуно разумевање и подршку да наставите са тиме.

 Оно што је, да кажем, бенефит можда данас овога о чему расправљамо је то да након тога што је премијер Србије овде у парламенту рекао да је коначно схватио да је Берлински зид срушен и ви сте коначно схватили да учешће у мировним мисијама су бенефити како за Војску, тако и за државу и драго ми је када се хвалите да сте подигли број припадника Војске Србије у мировним операцијама.

 Жао ми је само што не кажете да је тај број подигнут у односу на стендбај аранжман који је потписан пре 2012. године. Значи, ми смо те планове правили, јер Војска није продавница у којој може у једном дану или у једној години да се ствари решавају. Значи, оно што се десило 2013. године је наслеђе из 2012. године и хвала богу мислим да ће тако бити и убудуће. Ја вам на томе честитам.

 Међутим, оно што је проблем, то сам рекао, проблем је што припадници Војске Србије, без обзира на повећано учешће, имају данас животни стандард нижи него 2012. године. То је нешто што бих, господине министре, волео да нам објасните, због чега сте то подржали, јер то није коректно, није фер, јер ти људи раде изузетно тежак посао и мислим да као неко ко, као што знате, уз полицију ризикује своје животе треба да има третман адекватан, а не да се убеђује да ће гладног стомака више и боље радити и боље размишљати.

 Оно што је у ствари предвиђено да буде главни бенефит је подизање капацитета спољнополитичког Републике Србије. Деветнаест мировних мисија, пет мисија ЕУ, Србија је седма у Европи, фантастично и Србија доживи да не зна да се у Уједињеним нацијама, у Конгресу спрема резолуција о Сребреници.

 Значи, џабе сво то учешће уколико на дипломатском нивоу не постоје они који су свесни да ми билдујемо капацитет данас њима, да би они у свету могли на време, ако ништа друго бар да сазнају шта се спрема и шта је то што може да нас погоди, а да будемо на неки начин оштећени.

 Ово наглашавам зато што само учешће у мировним мисијама јесте императив за припаднике војске за које како кажете побољшава им се стандард тиме што су негде ван граница наше земље. Драго ми је да сте били у Централноафричкој Републици. Био сам и ја као што знате или не знате, не знам, рекли сте да сте ви први који је ишао. Ја сам био на Кипру исто тако.

 Нисам желео да трошим паре у висини једног војног возила да одлазимо у Чад. Из тог јединог разлога нисам био тамо, али је јако добро то што ти људи имају финансијски бенефит, али је и јако лоше што очигледно наша држава, без обзира на све то, не подиже своје спољнополитичке капацитете. Зашто ово говорим? Зато што учешће у мировним мисијама подразумева да ми постајемо партнери и савезници оним земљама које у свету одлучују о судбинама многих земаља, а данас можда одлучују на неки начин и о судбини Републике Србије.

 Да би се то урадило мора да постоји и пратећи неки елемент, односно да се активира и дипломатски кор и да се ми у свету не промовишемо овде у парламенту тако што ћете нам рећи да сте ви наследили лоше стање и ви сте га надградили и ви сте га направили феноменално добрим стањем, то сви у Србији знају, ваши домети и резултати су неспорни и мислим да ће бити упамћени у историји Војске Србије, то је нешто за шта немам дилему никакву. Вама је позитивно и видећемо припадницима Војске да ли су негативни.

 Не мислим да Србија има коначну корист од учешћа у мировним операцијама не због људи који учествују и који су, као што каже колега, награђени, одликовани, готово у свим мировним мисијама су наши припадници одликовани, већ зато што бенефит који ми треба да имамо као држава, Влада, на крају крајева и Министарство и Војска не црпимо из тих мисија.

 Разумем да сте ви ту тек годину дана, да нисте вични дипломатији, то је нешто што је за вас новост и није то никакав проблем, није ни срамота и заиста не мислим да ово треба да схватите као критику, али постоје други дипломатски представници, постоји Министарство за спољне послове, постоје активности председника, премијера.

 Они су дужни да промовишу оно што ви радите, значи да ваш рад промовишу у свету подижући капацитет државе Србије да нам се не деси то што нам се дешава управо, а то је да у минут до дванаест сазнајемо да се спрема резолуција на коју смо, сигуран сам, могли да утичемо, да је побољшамо, да је на неки начин креирамо или помогнемо у креирању тако да се нико не осети угроженим. Напротив, да буде општеприхваћена и добра за све и то је нешто што је лоше.

 Такође, морам да кажем, наравно, то се десило, како ви кажете, од 2012. године, али напросто могућност учествовања у оволиком броју мировних мисија је управо резултат успешно спроведене реформе система одбране. У мировним мисијама, даме и господо народни посланици, учествују само припадници професионалне Војске Србије, како данас тако и раније, на добровољној основи.

 Да којим случајем Војска Србије није професионализовала, уз учешће у Копненој зони безбедности, ми не би имали капацитете да нам данас ви, господине министре, овде славодобитнички кажете колика је количина људи који учествују и то је чињенично стање.

 Дакле, реформа која је успешно завршена, коју ви оспоравате, а користите њене бенефите, омогућила је да ви данас овде нама кажете како Војска Србије у вишеструко већем броју данас партиципира у мировним мисијама, што ми подржавамо, да немате дилему.

 Заиста мислим да, знајући вас да ви ово схватате као критику, ово је добронамерно, чак и није ни критика, ово је похвала. Наглашавам, од изузетног значаја је то што ви данас седите овде у једном пријатељском окружењу у коме вас нико не напада, за разлику од неког прошлог времена у коме чак и ваше колеге које су биле експлицитно против учешћа у мировним мисијама вас подржавају, имају разумевања, дају сагласност и то је можда највећи искорак који је направљен од момента када је премијер рекао да је схватио да је срушен Берлински зид.

 Дошли смо у ситуацију да схватамо да учешће Војске Србије није лош посао, напротив, да су бенефити и за Војску и за Србију и за државу и грађане и за Владу Србије вишеструки и то је нешто за похвалити.

 Понављам још једном, представници ДС ће чисте савести, као и пре 2012. године, господине министре, гласати за ове предлоге јер сматрамо да су конзистентни, да раде на развоју односа, подижу капацитете и то је нешто што је јако добро и без обзира што смо опозиција нећемо бити против јер смо ми конструктивна опозиција која подржава добре ствари. Захваљујем.

 ПРЕДСЕДНИК: Захваљујем. Реч има министар Гашић. БРАТИСЛАВ ГАШИЋ: Захваљујем, госпођо председнице. Насмејао сам се малопре због количине страних речи које користите када се обраћате, па ми је то било само смешно - бенефит, који сте споменули пет пута.

 Међутим, ја вас разумем и разумем и да из лада и да из сенке и да из свега тога будете на челу једног оваквог министарства, али то сигурно за наредних десетак година неће да се деси.

 Математика је оно што данас износим, а то је да је 2012. године 167 припадника Војске Србије било у мировним операцијама. Све скупа за тих 12 година 314 припадника. Оног тренутка када је данас премијер, а тада министар одбране дошао на чело Министарства одбране „Застава“ је дуговала 8 милијарди и 67 милиона динара. Од октобра 2013. године уредно измирује све своје пореске обавезе. То су чињенице. „Крушик“ милијарду и 300 милиона динара, од 1.1.2014. године уредно измирује све своје обавезе. „Прва петолетка“, Трстеник, наменска – две милијарде 178 милиона динара, од 1.12.2014. године уредно измирује све своје пореске обавезе.

 Лучани „Милан Благојевић“ - 275 милиона динара дуговања, од 1. јануара 2013. године измирује уредно све своје обавезе. „Утва“ Панчево - 135 милиона динара дуговања, измирује своје обавезе уредно од 2008. године. „Слобода „ Чачак - 925 милиона динара, од 1. октобра 2012. године уредно измирује своје обавезе. Значи, то су наслеђене обавезе до 2012. године.

 Разумем бригу и за социјални статус припадника Војске Србије. Више бих је разумео да многи објекти, да многе зграде, да многе парцеле, да многа имовина Војске Србије у неком периоду није давана кумовима, пријатељима, распродавана, уништавана, више бих разумео вашу бригу за социјални статус припадника Војске Србије и наравно да нам је највећа брига у наредном периоду, поред модернизације Војске Србије, побољшање социјалног статуса припадника Војске Србије.

 Довољно средстава имамо, довољно уштеде имамо, али морамо да казне које плаћамо за период од 2012. године смањимо, јер 24 милијарде смо исплатили обавезе од 2000. до 2015. године, судске таксе, тужбе и не знам више шта не долази на наплату, разноразне парцеле из Пожаревца у милионима евра. Наравно да ћемо та средства да определимо за побољшање социјалног статуса припадника Војске Србије.

 Рећи ћу вам још једну ствар, ма колико се трудили да ме увредите, да ме изнервирате, моја култура и мирноћа није моја слабост, господине Шутановац, већ начин живота. Хвала.

 ПРЕДСЕДНИК: Реч има народни посланик Драган Шутановац, реплика.

 ДРАГАН ШУТАНОВАЦ: Не знам, господине министре, шта сте схватили као увреду. Заиста бих волео да ми то кажете. Ја ћу се извинити, немам никакав проблем. Имам проблем када министар одбране мисли да је бенефит страна реч, а поред вас седи официр који има бенефицирани радни стаж, за који сви у Србији знају.

 Прво, мислим страна реч која се користи у Министарству одбране, припадници Војске Србије можда су мањег образовања од вас, али сви знају шта значи бенефит и шта је бенефицирани радни стаж.

 Господине министре, прочитајте податке колико је било припадника у мировној мисији у 2007. години. Ми смо повећали 10 пута за пет година, 10 пута у односу на 2007. годину. Прочитајте када је потписан „стендбај“ аранжман са УН на основу кога ви функционишете, ево колега Коњиковац може да вам каже када је потписан, мислим да сте чак можда били тад у Америци и ви. Молим? Године 2011. ја сам га потписао, него министар има проблем.

 Подржавам потпуно одбрамбену индустрију, господине министре. Наследио сам 75 милиона долара годишње извоза, дошли смо до 250 милиона долара годишње. Имам проблем када причате о томе да су приходи велики, а знам да рецимо имате проблем са уговорима који се тичу АЛАС-а. Тешко ће то да се реализује, господине министре. Сада ме разумете изгледа, то је машинска ствар, ја сам инжењер, та ствар је проблем. Знам да су заинтересовани да купе неку фирму Арапи, овде долазе.

 Оно што не могу да прихватим то је продаја имовине коју је Министарство продавало. Када је Министарство одбране продало било коју имовину, парцеле итд? Господине министре, верујем да сте ви чули да постоји Дирекција за имовину Владе Републике Србије. Дирекција за имовину располаже имовином и Министарства одбране. Користићу време.

 ПРЕДСЕДНИК: Не можете у реплици користити било које време. Сада сте прешли два минута. Захваљујем.

 Да ли се још неко јавља за реч од овлашћених, односно председника?

 Реч има народни посланик Мирко Чикириз.

 МИРКО ЧИКИРИЗ: Хвала, госпођо председавајућа. И раније сам као овлашћени представник моје посланичке групе код ове теме очекивао да се деси оно што се догодило и данас. Све посланичке групе ће гласати за ове одлуке и споразуме и то је добар сигнал у смислу разумевања политике која се спроводи у области одбране, али и разумевања великих, пре свега дипломатских користи и бенефита које ће имати наша земља, не само од споразума, ту ћемо имати више неку корист која се тиче конкретно Министарства одбране, већ од учешћа наших припадника Војске Републике Србије и припадника МУП-а у мировним мисијама које спроводе УН и ЕУ.

 Мислим да је заиста наша земља, без обзира што смо ми, чак и бивша СФРЈ је имала слуха за тадашње спољнополитичке околности, за пуну свест о томе што значи учешће у мировним мисијама, и без обзира што ми као антикомунисти имамо много примедби на тадашњи систем и на вођење спољне политике, на бирање савезника у свету, у овом делу је вођена добра политика.

 Добра политика је имала свој дисконтинуитет деведесетих година, када нисмо били ни чланица УН, ни чланица Интерпола, када смо овај свет који иде неким другим путем сматрали за непријатељски и, оно што је добро, данас је политичка сцена Србије таква да апсолутно, а посебно мислим и на премијера Вучића и на министра одбране, који наставља једну добру традицију његових претходника, пре свега мислим на министре одбране после 2000. године, да се у једном озбиљном систему који се зове Министарство одбране, у једном систему који је, то ћу поновити по ко зна који пут, у својим унутрашњим реформама отишао најдаље, захваљујући професионализму, захваљујући стручности, захваљујући и патриотизму. То је доказ да ипак све зависи од политике.

 Наши се омладински фудбалери тренутно боре за финале Омладинског првенства света у фудбалу. Знамо какви су капацитети, потенцијали наше нације само када им се да шанса. Главни проблеми свуда су проблеми системске природе, значи држава је та која није често створила систем да се испоље сви потенцијали, огромни потенцијали које има наш народ. То је срећом урадила Војска Републике Србије.

 Премијер Вучић док је био министар одбране заиста је дао у парламенту једну храбру и одговорну изјаву. Рекао је да ни сам није имао потпуну свест шта значи учешће у мировним мисијама, колике то пре свега бенефите у дипломатском смислу доноси земљи. Ту долазимо на терен онога што СПО заговарао 90-их година, што нажалост тада није имало већинску подршку.

 Тада је званична државна политика сматрала да је одбрана земље искључиво војне природе и да се рецимо Београд брани у Книну, а ми смо сматрали другачије, да је оружана одбрана земље задњи начин одбране земље, да се земља пре свега брани мудром политиком и добром дипломатијом, да се не брани Београд у Книну, него да се Книн брани у Београду добром дипломатијом и добром политиком.

 Оно што је заиста похвално за садашњу Владу и за садашњег премијера је да у потпуности имају разумевања за спољнополитичке околности, за место у коме се налази Србија и без обзира што смо окренути, наравно у политичком смислу, ка чланству у ЕУ и у вредносном смислу, споразуми са Руском Федерацијом и Белорусијом показују, између осталог, и поред оних практичних ствари које ће имати Министарство одбране, јер је доста наше технике, наоружања и војне опреме руског порекла, показују једну добру избалансирану политику и у сектору одбране.

 Добро је што се стално повећава број и припадника Војске Србије и припадника МУП-а у мировним мисијама, јер заиста, министар је тек у реплици поменуо нешто што сам ја желео да кажем у уводном делу, поред тих дипломатских користи које ће имати наша земља, поред тога што се наши војници и полицајци заиста изузетно истичу у свим мисијама, добијају највиша признања и одликовања, они стичу и нова знања и нова искуства која преносе и која су јако драгоцена и за МУП и за Министарство одбране.

 Ми смо пре неколико година, мислим пре четири године, усвојили Стратегију одбране и Стратегију безбедности Републике Србије и све ове одлуке су засноване управо на утврђеним безбедносним потребама и интересима пре свега Републике Србије на Стратегији националне безбедности, Стратегији одбране и Стратегијском прегледу одбране Републике Србије.

 Мислим да је и код професионализације Војске Републике Србије и код учешћа у мировним мисијама било „патриота“ које су сматрале да треба задржати обавезно служење војног рока, да ми немамо шта да тражимо по сукобима у свету, јер зашто би наша деца, најчешће се помињао Авганистан, ишла тамо да крваре итд.

 Оно што је добро, ако гледамо преглед стања у мировним мисијама, то је да ми заиста нисмо имали таквих случајева да се догоде трагедије у смислу страдања неког од наших припадника, макар у скоријој будућности. Друго, принцип слања припадника и војске и полиције у мировним мисијама је на бази добровољности. Такође, професионализација Војске Републике Србије је на бази добровољности. Чак смо имали ситуацију, без обзира на прилично скромне зараде које су одлике наше економског стања а не жеље неког министра или владе, да је за једно радно место у Војсци Србије конкурисало осам, девет, десет, некада и једанаест или дванаест заинтересованих грађана, што показује да те предрасуде које постоје ипак треба разбити.

 Код нас се често у политичком смислу од Владе, од посланика, од представника политичке елите тражи да се изјасни да ли смо ми или искључиво за чланство у ЕУ, што подразумева, по онима који не разумеју шта је добра политика, лошије односе са Руском Федерацијом, или смо ближи негде Русији.

 Мислим да је ова влада заиста, пре свега ту морам да истакнем премијера Вучића, направила једну добру избалансирану политику. Ми смо неко ко није увео санкције Руској Федерацији, и поред великих дипломатских притисака и чини ми се да је аргументација заиста, с обзиром на наше традиционално добре историјске и многе друге везе са Руском Федерацијом нешто што је имало смисла и да се у том делу исправно и правовремено реаговало.

 С друге стране, ако је циљ наше државе чланство у ЕУ, зашто би то подразумевало да ми будемо непријатељски расположени или у било којим лошим односима са великом Руском Федерацијом? Мислим да тим путем којим сада Влада у политичком смислу иде треба и да се настави, а то се показује и кроз ове споразуме и са Руском Федерацијом и са Белорусијом, који су јако корисни за Министарство одбране.

 Али, истовремено треба напоменути да ми имамо и амбасадора у НАТО савезу, да је наша Војска у великој мери уређена по НАТО стандардима, то су стандарди који су у војном смислу у светским оквирима на највишем нивоу, да имамо добру сарадњу и са НАТО пактом, да смо у Партнерству за мир и мислим да је то нешто што је у политичком смислу одлика једне мудре и избалансиране политике.

 Због тога ће Српски покрет обнове и Демохришћанска странка Србије у дану за гласање подржати и ове одлуке и ове споразуме. Хвала.

 ПРЕДСЕДАВАЈУЋИ: Да ли још неко од председника односно овлашћених представника посланичких група жели реч? Реч има министар Братислав Гашић. Изволите.

 БРАТИСЛАВ ГАШИЋ: Захваљујем, господине Чикириз.

 Само желим да вам, када кажете о усклађености спољне политике, она је, за разлику од претходног периода и драго ми је када моји сарадници који су и у претходном периоду били на значајној функцији у Министарству одбране, пре свега као струка, као официри, кажу да је балансиран приступ, за разлику од ранијег периода, што значи у односу на сва четири стуба спољне политике Републике Србије.

 Али, волео бих да знате и да прочитам да је 2007. године 21 припадник Војске Србије био у мировним операцијама; 2008. године је било 15; 2009. године 46; 2010. године 47; 2011. године 82; 2012. године, то је период који спомињете када је Александар Вучић био министар одбране, 167; 2013. године 328; 2014. године 539 и 2015. године 670. Чак је један велики међународни скуп под покровитељством УН одржан у Београду „Буди мировњак“, где су нам на један пригодан начин исказали велико поштовање за оно што Србија чини на очувању међународног мира.

 Оно што морате да знате, пошто сте спомињали то, када је у питању добровољно служење војног рока, 2011. године је 650 припадника у два упутна рока служило у јединицама Војске Србије; 2012. године 650; 2013. године 1.400; 2014. године 1.800 и 2015. године биће упућено 2.400 на добровољно служење војног рока. Када причамо о интересовању, овде имамо на једно место четири кандидата.

 Такође, када је у питању Војна академија и Војна гимназија, на једно место имамо у просеку 10 кандидата који конкуришу на то место. То је један поприлично велики тренд раста када је у питању интересовање за запошљавање у Војсци Србије. Када ми овако мали и неуки, неписмени, имамо овакве резултате, чуди ме шта су они писмени научници радили у периоду до 2012. године? Хвала.

 ПРЕДСЕДАВАЈУЋИ: Захваљујем. Реч има народни посланик Звонимир Стевић. Изволите.

 ЗВОНИМИР СТЕВИЋ: Поштовани потпредседниче Скупштине, поштовани министре са сарадницима, даме и господо народни посланици, у оквиру другог заједничког јединственог претреса говорићу о Предлогу закона о потврђивању Споразума између Владе Републике Србије и Владе Руске Федерације о војнотехничкој сарадњи, о Предлогу закона о потврђивању Споразума између Владе Републике Србије и Владе Републике Белорусије о сарадњи у области одбране, о Предлогу одлуке о усвајању Годишњег плана употребе Војске Србије и других снага одбране у мултинационалним операцијама у 2015. години и Предлогу одлуке о учешћу припадника Војске Србије у мултинационалним операцијама у 2015. години.

 Споразум између Владе Републике Србије и Владе Руске Федерације о војнотехничкој сарадњи потписан је 16. октобра 2014. године у Београду, чиме је престао да важи претходни дотадашњи споразум који је потписан 3. децембра 1997. године. Нови споразум је настао као резултат узајамне тежње за јачањем и развојем пријатељских односа Србије и Русије, али истовремено уз поштовање узајамних интереса две стране, као и општеприхваћених начела и норми међународног права.

 Конкретно, стране су се споразумеле о војнотехничкој сарадњи у следећим областима: испоруке наоружања и војне технике, друге робе војне намене за потребе одбране и безбедности држава страна; обезбеђење експлоатације, ремонта и модернизације робе војне намене; испоруке резервних делова, агрегата, склопова, уређаја, специјалне наставне и помоћне имовине, комплетних делова за робу војне намене, пружање услуга у области војнотехничке сарадње, развоја односа сарадње током поступка пројектовања и производње робе војне намене; размене стручњака ради пружања техничке помоћи приликом реализације заједничких програма у области војнотехничке сарадње; обуке кадрова у одговарајућим образовним установама, у складу са потребама и могућностима страна; консултативне помоћи у борбеној примени наоружања и војне технике, као и по другим питањима војнотехничке сарадње, другим областима војнотехничке сарадње о којима се постигне споразум између страна.

 Такође, у циљу реализације овог споразума, стране ће формирати међувладину комисију за војнотехничку сарадњу, а као посебан део се наводи и заштита података, где се посебно води рачуна о томе да узајамно добијени подаци ни на који начин не угрозе једну од страна.

 Истакао бих да су односи наше две земље традиционално добри, да имамо развијене односе на свим нивоима, а нарочито у области војне технике и да је добар део наше војне технике и наоружања пореклом из Совјетског Савеза односно Русије. У складу са тим, логично је економски и технички да се наставак сарадње настави и додатно унапреди.

 Слична ситуација је и када је у питању сарадња са Белорусијом, па је такав споразум наше две владе о сарадњи у области одбране више него очекиван след околности. Сам текст Споразума је потписан у Минску 10. новембра 2014. године, са циљем да се унапреди сарадња у области одбране у оквиру својих надлежности, у складу са националним законодавством и преузетим међународним обавезама.

 Споразумом је прецизирано да стране остварују сарадњу у следећим областима: војно-економска сарадња, војно-научна сарадња, војно школовање и обука, законодавство у области одбране, војна медицина, мировне операције, заштита животне средине у оквиру војних потреба и друге области од заједничког интереса у којима се стране или њихови надлежни органи договоре.

 Конкретна примена споразума се огледа кроз сарадњу кроз званичне посете, радне састанке, размену искустава и консултације, учешће на вежбама, учешће на конференцијама, симпозијумима и семинарима, размену потребних информација и докумената, истраживачке пројекте од обостраног интереса и друге облике сарадње у којима се стране или њихови надлежни органи договоре.

 Споразумом се такође регулишу права и обавезе лица која бораве у посети једној од држава потписница споразума, уз принципе међусобног уважавања и поштовања. Истакао бих да је сарадња Србије и Белорусије стабилна, да нема отворених питања и да увек има простора за сарадњу не само у области одбране, већ и свих грана привреде.

 Поштовани народни посланици, што се тиче одлуке о усвајању Годишњег плана употребе Војске Србије и других снага одбране у мултинационалним операцијама у 2015. години и Предлога одлуке о учешћу припадника Војске Србије у мултинационалним операцијама у 2015. години, основни разлози садржани су у потреби омогућавања учешћа професионалних припадника Војске Србије и других снага одбране у мултинационалним операцијама у 2015. години. Конкретно, то се односи на 19 војних мисија и четири полицијске.

 Учешћем припадника војске и полиције, Република Србија потврђује интерес и намеру да конкретно допринесе светској, европској и регионалној безбедности и поштовању међународног права и мира. Учешће припадника Војске Србије у мултинационалним операцијама УН и ЕУ важан је елемент спољне политике Републике Србије који увелико доприноси да се Република Србија у односима са државама чланицама УН и ЕУ третира као равноправан партнер.

 Ангажовањем припадника Војске Србије и других снага одбране у мултинационалним операцијама под мандатом ЕУ у оквиру заједничке безбедносне и одбрамбене политике, Република Србија се интегрише у важну област активности ЕУ и истовремено јача своје безбедносне капацитете на путу чланства у ЕУ.

 Поред тога, припадници Војске Србије у мултинационалним операцијама у пракси проверавају до сада стечена искуства и размењују искуства са припадницима оружаних снага других држава, упознају се са стандардним оперативним процедурама, чиме се у перспективи олакшава интегрисање наших снага у мултинационалне саставе и прилагођава начин рада светским стандардима. Такође, и припадници МУП имају директне користи од полицијских службеника који се враћају обогаћени новим искуствима, али и савременим знањима и вештинама.

 Истакао бих да су сви припадници војске и полиције који су до сада активно учествовали у мултинационалним операцијама за своје учешће добијали највише оцене. Управо то је доказ исправне одлуке о учешћу, али такође спремности и обучености припадника полиције и војске.

 Средства за учешће у мултинационалним операцијама су већ одређена у буџету Републике Србије, као и у средствима која ће се одобрити од УН. Указао бих да је учешће у мултинационалним операцијама обавеза која произилази из чланства Србије у УН и у другим међународним организацијама, али истовремено учешће у мултинационалним операцијама је од изузетне важности и значаја за спољну политику Србије.

 Кроз учешће у мултинационалним операцијама Србија заправо јасно и одлучно показује да може бити равноправан и сигуран партнер у активном решавању глобалних безбедоносних изазова и ризика и претњи. Учешћем у мултинационалним операцијама ми, као држава, показујемо вољу и спремност да будемо део оних који јесу спремни да се боре за очување мира у свету и који јесу спремни да се боре за поштовање међународног права, стратешко опредељење Србије јесте очување мира и безбедности.

 Кроз учешће у мултинационалним операцијама, поред наведеног, важно је успостављање војних веза. Успостављањем војних веза стичу се нова искуства, упознавање са светским стандардима у војним операцијама, у војној опреми, оперативним процедурама и то свакако на један начин хоће допринети имплементацији наших снага у мултинационалне снаге и успостављању усаглашавања, уподобљавања са неким светским стандардима.

 Када говоримо о учешћу наших снага у мултинационалним операцијама, треба имати на уму нашу војну индустрију и она на неки начин може да буде подстакнута, односно можемо да говоримо о извозу наше војне опреме.

 На крају свог излагања рекао бих и неколико речи и основних података о мировној операцији УН у Републици Либан, која је уједно и мисија са највише наших припадника. Војска Србије учествује у мировној операцији УН у Републици Либан под називом УНИФИЛ од 21. децембра 2010. године са штабним официрима. Од новембра 2012. године у УНИФИЛ је био ангажован пешадијски вод са елементом за логистичку подршку, састава 41 припадник Војске Србије, који је у новембру 2013. године замењен пешадијском четом састава 130 припадника Војске Србије, а од децембра 2014. године контигент Војске Србије увећан је ангажовањем још једног штабног официра и једног пешадијског вода састава 33 припадника. Тренутно је у УНИФИЛ ангажовано 177 припадника Војске Србије.

 Припадници Војске Србије се ангажују на координацији активности у циљу осматрања, праћења, одржавања, прекидања непријатељства између сукобљених страна, помоћи либанској влади да ефективно успостави власт и контролу на сопственој територији и пружању помоћи у спровођењу хуманитарних операција ради нормализације животних услова, повратка расељених лица и подршке у успостављању владавине права.

 Штаб мисије УНИФИЛ и штаб сектора истог УНИФИЛ, као и представници оружаних снага Краљевине Шпаније, у саставу чијег контингента се ангажују припадници Војске Србије у сектору истог, више пута су до сада истицали професионализам припадника Војске Србије у раду и изграђено поверење у извршавању задатака.

 Политичко-безбедносна ситуација у Либану је сложена, услед утицаја кризе у Сирији и унутрашњих међуетничких и конфесионалних немира локалног карактера на северу Либана. Зону одговорности УНИФИЛ и даље карактерише релативна стабилност, уз опасност да се ефекти регионалне кризе одразе на стање безбедности.

 До сада није било елемената угрожавања безбедности ангажовања припадника Војске Србије. Основни и највећи ризик по безбедност припадника Војске Србије у Либану представља могућност ескалације регионалних или унутрашњих сукоба.

 Због свега наведеног, посланичка група СПС ће у дану за гласање подржати наведене предлоге закона. Хвала.

 ПРЕДСЕДАВАЈУЋИ: Да ли још неко од председника, односно овлашћених представника посланичких група жели реч? (Не.)

 Прелазимо на редослед народних посланика према пријавама за реч.

 Народни посланик Зоран Живковић није ту.

 Народни посланик Маријан Ристичевић није ту.

 Народни посланик Гордана Чомић није ту.

 Народни посланик Владимир Ђукановић није ту.

 Народни посланик Неђо Јовановић. Изволите, господине Јовановићу.

 НЕЂО ЈОВАНОВИЋ: Захваљујем се, председавајући. Уважени министре са сарадницима, уважене колеге народни посланици, што се тиче самог сета закона о коме расправљамо, тај значај онога о чему ћемо расправљати, дискутовати, а сигуран сам и усвојити није потребно посебно истицати.

 Споразум о војнотехничкој сарадњи између Србије и Русије би била отприлике моја фокусирана тачка излагања на данашњој седници Скупштине Републике Србије. Уважени министре, морам да истакнем, зарад Владе Републике Србије, зарад грађана Републике Србије, да је овај споразум нешто што подразумева само континуитет у настојањима за једну квалитетну и дугорочну сарадњу са Војском Русије.

 Зашто континуитет? Због тога што је већ 2013. године, потписан споразум о војној сарадњи између Србије и Русије. Тај споразум је тада потписао тадашњи министар одбране господин Родић и тим споразумом су постављени темељи војне сарадње између две војске, Војске Србије и Војске Русије.

 Зашто је то значајно? Искључиво због тога што грађани треба да знају да близу 20 година није постојао један такав начин регулисања односа између две војске, Војске Русије и Војске Србије и да је војна сарадња између Србије и Русије била на изузетно ниском нивоу.

 Други разлог, уважени министре, који желим да истакнем зарад грађана јесте чињеница која иде апсолутно у прилог ономе што ради Влада Републике Србије и апсолутно неосновано негирање свих оптужби Владе Републике Србије када је њен политички курс у питању, а ради се управо о темама о којима данас разговарамо.

 Зашто ово истичем? Због тога што и овим споразумом са Русијом Србија и Влада Републике Србије веома јасно ставља до знања да је њена политика потпуно, потпуно чиста. Да у њеној политици нема субјективизма према било коме, да у њеној политици постоје настојања да се сачувају пријатељски односи са Русијом, а истовремено да је Србија и Влада Републике Србије неспорно опредељена ка европском путу и ка европској заједници.

 Сам споразум за оне који немају та сазнања и информације треба истаћи да је правно утемељен и то је утемељен на нормама међународног права и интенцији да се даље развијају пријатељски односи Србије и Русије и потреби за сарадњом у војнотехничкој области.

 Суштина овог споразума се своди на нешто што је одавно било потребно Војсци Републике Србије, а то је испорука наоружања и војне технике, резервних делова, размене стручњака, обуке кадрова итд. Да би грађани били правилно информисани и добили информације које су аутентичне треба истаћи да управо у овом правцу постоје настојања да се преко Министарства одбране наши војни капацитети, наши војни потенцијали употпуне, усаврше, да се појача степен безбедности и заштите наше територије и због тога није никаква тајна да смо имали одређене разговоре, преговоре са Војском Русије у правцу набавке противваздушних ракетних система С 300 и С 400, да смо имали настојања да наш одбрамбени систем у смислу противваздушне одбране и ратног ваздухопловства употпунимо тако што ћемо набавити и савремени „Јуришни авион МИГ 29 М“.

 Такође, није тајна да смо инсистирали код Русије да наш „Супергалеб“ као авион који је респектабилан, авион за Војску Србије буде сервисиран, реконструисан, модернизован и унапређен управо у погонима у којима Војска Русије то може да остварује. У чему је проблем? Проблем је у финансијама, проблем је у немогућности да се из буџета Републике Србије издвајају велика или значајна новчана средства која у сваком случају би била оптерећујућа за буџет с једне стране, а с друге стране један јако, јако мудар и прагматичан став Владе Републике Србије да се не задужује кредитима када је у питању набавка војне опреме.

 Оно што такође треба истаћи као квалитетно у самом споразуму, јесте чињеница да се у реализацији овог споразума мора приступити на начин који подразумева и ангажовање стручних капацитета како Војске Србије тако и Војске Русије, да у том правцу мора бити формирана и тзв. међувладина комисија која је састављена од представника Војске Русије и представника Војске Србије и оно што је најважније да било која страна, потписница овог споразума, има право контроле или право надзора над коришћењем војне опреме која се испоручује једној од страна потписница.

 Шта то значи? То значи да ни Србија, ни Русија у случају добијања војне опреме која је наведена у споразуму не може располагати том опремом без писане сагласности друге потписнице, да се мора наменски користити, да се та војна опрема не може реекспортовати, да се не може предавати трећој страни или трећој држави и то је један добар механизам контроле или заштите од ненаменског коришћења војне опреме и осталих ресурса који ће бити предмет овог споразума и предаје на коришћење или боље и прецизније рећи куповине.

 У свему овоме квалитет овог споразума јесте да се сви подаци који се везују за пренос војне опреме сматрају тзв. строго поверљивим подацима, да носе ознаку државне тајне и да у том правцу било која страна потписница не може тај део споразума ни у ком случају злоупотребљавати јер би ту било веома велике и штетне последице и опасне последице.

 Што се тиче самог важења споразума, тај споразум је добро конципиран имајући у виду чињеницу да рок важења овог споразума од пет година није ни у ком случају нешто што би се пејоративно рекло зацементирано, већ сам споразум дозвољава тзв. аутоматско продужавање на додатних пет година и то стално и у континуитету на нових пет година уз отказни рок од шест месеци.

 Шта то значи? То значи да се споразум неће продужити на нових пет година једино уколико једна од потписница споразума у року од шест месеци почетног периода од пет година не испољи став, не изрази незадовољство споразумом или једноставно сматра да тај споразум не треба више продужавати.

 Што се тиче наше тенденције да се успостави што квалитетнија војна сарадња са Војском Русије, треба рећи да ни то нису никакви нови детаљи, да то нису никакве нове околности, имајући у виду више чињеница. Пре свега чињеницу да је Војска преко Војне делегације, Војска Русије имала већ посету Војсци Србије, та посета је била уприличена и организована у Панчеву и то је било присуство показној вежби специјалне бригаде Војске Србије, а само дан након тога делегација Војске Русије обишла 63. падобрански батаљон специјалне бригаде Војске Србије у Нишу.

 Тада је истовремено била планирана и вежба руских и српских специјалаца. У плану је вежба у којој би учествовале војне снаге и то 106. ваздушнодесантна јединица руске војске и 63. батаљон, падобрански батаљон специјалних бригада Србије.

 Све ове планске активности које је устројило Министарство одбране подразумевају да се коначно са Русијом успостави један квалитетан, веома квалитетан и за Србију јако значајан и потребан однос који подразумева ревитализацију војних капацитета и војних ресурса у Србији.

 Међутим, у том правцу Србија није ни у ком случају имала једностране приступе, ни у ком случају се није сврставала на једну од, хајде да кажем условно речено, блоковских војних страна, јер су истовремено у планским активностима Министарства одбране биле дефинисане и војне вежбе у којима би учествовале маринске снаге САД, мултинационална вежба под називом „Платинасти вук“ која је требало да буде организована у Бујановцу, у војној бази „Југ“, где такође треба истаћи да је то управо чињеница која показује да Војска Србије жели коректне, квалитетне односе како са војскама западноевропских земаља, САД, земаља НАТО-а тако и са Војском Русије, Белорусије итд.

 Треба подсетити да је Србија, и то је управо због оних који критикују и Владу Републике Србије и курс који Влада Републике Србије у овом правцу заступа, да је Србија једина земља у Европи која је после избијања и ескалације кризе у Украјини одржавала војне контакте са тенденцијом да се устроје планови за заједничке војне вежбе и са јединицама САД и са јединицама Русије, Белорусије и осталих земаља. Поновићу, дакле једина је Србија од свих земаља Европе, буквално једина, која је задржала добре контакте и релације и са војском САД и са војском Русије.

 На крају, уважени министре, желим да истакнем да би све ово што се данас ради требало да има један добар предзнак за будућност Војске Републике Србије у смислу њеног осавремењавања, у смислу подизања квалитета не само војне опреме, већ и стручног кадра, и да подсетим само, да је управо у овим преговорима који су вођени са војском Русије успостављена и та врста сарадње тако да се добар део нашег војног кадра тренутно налази на едукацијама и стручном оспособљавању у војним центрима руске војске.

 Наравно да све ово указује да је коначно успостављен како међународни правни оквир, тако и једна чињенична и прагматична војна сарадња две државе које дуго, дуго година уназад ту војну сарадњу нису имале, односно нису је имале на оном нивоу на ком су требале.

 Што се тиче нашег учешћа у мирнодопским операцијама где је заступљена Војска Србије, моје колеге, пре свега, овлашћени представник посланичке групе СПС друг Звоним Стевић је већ истакао значај тог учешћа, само морам да истакнем и да потврдим да је углед Војске Србије на тај начин вероватно порастао, да постоји једна врста респектабилности од стране оних који позивају Војску Србије да њени учесници буду присутни у мирнодопским операцијама и да се на тај начин Војска Србије учини што препознатљивијом.

 Заиста у свему овоме СПС жели да допринесе како оваквим дискусијама, тако и практичним радом, јер ћу подсетити да је управо министар одбране руске војске, односно државе Русије, у разговорима са тадашњим премијером Владе Републике Србије Ивицом Дачићем, разговарао на ове теме о којима данас ми дискутујемо, и на ове теме које сада у практичном смислу речи заживљавају барем кроз правни оквир, тај правни оквир је споразум, а ми у посланичкој групи СПС смо уверени да ће се из тог правног оквира прећи и на коначну реализацију.

 Због тога и због свега онога што се до сада радило, због жеље СПС да континуитет добрих односа са руском војском, односно између Војске Србије и Војске Русије остане трајан, посланичка група СПС ће у дану за гласање подржати сет закона о којима данас расправљамо. Захваљујем се.

 ПРЕДСЕДАВАЈУЋИ: Реч има министар Братислав Гашић. БРАТИСЛАВ ГАШИЋ: Захваљујем. Господине Јовановићу, само једна не исправка, већ, причали сте о Г4, ми модернизацију авиона Г4 радимо у овом тренутку, после три године. Расписан је међународни тендер и не очекујемо да то раде, значи могу да раде сви који се буду јавили на тај тендер. Влада Републике Србије је издвојила средства за модернизацију тог авиона, кога ми сматрамо респектабилним и надамо се да до септембра месеца буде изабран извођач, да кажем, радова, на модернизацији Г4.

 ПРЕДСЕДАВАЈУЋИ: Реч има народни посланик Зоран Живковић. Изволите.

 ЗОРАН ЖИВКОВИЋ: Хвала. Извињавам се што нисам био ту када сам био прозван први пут, али сам био на акционом тиму, како се зове овај други скуп који је паралелно и мислим да је лош обичај да паралелно имамо и седницу и одборе, али шта да се ради.

 Наравно да ћемо сви гласати за ове споразуме и ту нема никакве сумње. Они ће имати своје позитивно дејство и ту опет нема никакве сумње, али мислим да у расправама, у обраћању јавности и министра у Влади, министра одбране, људи који се баве војском, који воле да се баве војском, даје се превише олаких обећања.

 Говори се превише великих речи, без основа. Говори се о поновној ренесанси српске војске, о томе да је нови министар спасио војску од довођења на ниво, не сећам се који је био израз, али је било нешто погрдно, територијална одбрана или тако нешто. Поново чудотворство у нашој политици, поново људи који са два или три покрета руком решавају ствари које нису решене јако дуго.

 Стање у српској војсци је лоше и стање наоружања и војне опреме је катастрофално и ту нема никакве сумње. Да ли је Србија данас способна за одбрамбене задатке, да ли је Војска Србије способна, не бих да проверавам. Мислим да је боље за све нас да не проверавам.

 Лако је вратити војне чинове, рецимо, морнарице. Уз сво поштовање људи и професионалаца у војсци. То нема везе са њима. Говорим о политици. Имамо чин капетана бојног брода, али немамо бојне бродове.

 Имамо чин комодора, поново чујем, хајде да се сви лепо замислимо колико то има смисла у овој ситуацији, у овом стању наше опреме. Наравно да опремање војске треба да буде последица јасне и дефинисане спољне политике једне земље. Наравно да опремање војске треба да буде последица усвојене, на разуму засноване стратегије одбране, да знамо ко су нам потенцијални непријатељи, да знамо ко су нам потенцијални савезници, које су специфичне потребе одбране, да ли је то нека суседна земља, да ли је то неки војни пакт, да ли је то нека сила која нам прети или је то тероризам или је то нешто четврто или пето?

 У односу на то се врши и опремање војске и распоред и дефиниција и то да ли је потребно поново обавезно служење војног рока итд.

 Оно што је неопходно да Србија уради, то је да прецизно дефинише своју спољну политику и своју дугорочну политичку стратегију. Ми не можемо да водимо политику разрокости стално, где се једним оком гледа Брисел, а другим оком се гледа Москва, и ко је разрок, обично удари у нешто између што није Вашингтон, него је неки стуб, нешто што није на корист.

 Бесмислена позиција војне неутралности, која је могућа само када се негде води рат. Не можете да будете војно неутрални када нема рата. Како можете да будете војно неутрални? Можда се неки рат започне, генерално, тако што су угрожени интереси Србије. Не можемо ми тада да се позивамо на општу војну неутралност, чак и када се не води на нашој територији.

 Према томе, то је политика, ако се све странке у парламенту и већина српске политичке јавности уопште слаже с тим да је наша будућност ЕУ, онда и наша политика везана за поље безбедности и одбране треба да буде усмерена у том смеру. Око нас, ако неко не зна, све су државе које су чланице НАТОа или које су на путу да то постану.

 Ја се не залажем за улазак у НАТО овог тренутка, али мислим да је јачање сарадње са НАТО пактом важан сегмент подизања нашег нивоа одбране и то треба имати у виду када се планира даљи развој наше војске, набавка наоружања и војне опреме. Да знамо ко се тиме бави, да ли је то посао председника државе као врховног команданта или сваки министар може да даје своје мишљење о томе шта треба да се купи.

 Коначно, господине министре, не играјте се војском, хеликоптерима, и поднесите оставку и спасите своју част и част Војске Србије.

 ПРЕДСЕДАВАЈУЋИ: Време. Реч има министар Братислав Гашић. Изволите.

 БРАТИСЛАВ ГАШИЋ: Захваљујем. Господине председавајући, знате, не знам где сте ви служили војску, али када дајете овакве оцене о оперативним и функционалним способностима Војске Србије онда много не знате.

 Што се тиче чинова које смо сада напокон вратили, први аспект јесте очување традиције, друго морате да знате да у Војсци Србије у овом тренутку имамо јако пуно старешина које су завршили школовање у Сплиту, који су годинама били на тим дужностима и наравно да њих морамо да водимо и даље кроз каријеру и зато је било нужно и вратити те чинове назад.

 Наравно, пробали сте да искренете неке моје речи, не, нисам ја спасио Војску Србије, Војска Србије је почела да се спасава 2012. године када је Александар Вучић дошао на место министра одбране, а наставио је господин Родић и настављамо данас ми сви и Војска Србија има максималну подршку и Владе Републике Србије у томе да буде једна поново респектабилна војна организација у срцу Балкана.

 Када је спољна политика, овде вам је јасно исказано шта је то и како је избалансирана спољна политика у овом тренутку, а за активности где је носилац Војска Србија. Ви сте, рецимо, и ваши коалициони партнери, шта сте тада били, 2011. године имали 341 заједничку вежбу са ЕУ, активност пардон, са САД 192, са Руском Федерацијом девет. Ми данас имамо на половини године 216 активности са Европском унијом, 116 активности са САД, 31 са Руском Федерацијом и 12 са Републиком Кином.

 Значи, то су та четири стуба спољне политике где ми апсолутно покушавамо да одржимо баланс о коме ви причате, али немате довољно информације, па зато карактеришете то. Хвала.

 (Зоран Живковић: Тражим реч.)

 ПРЕДСЕДАВАЈУЋИ: По ком основу? За служење војног рока?

 (Зоран Живковић: Реплика, не само за то.)

 Добро, нас не интересује где сте служили војску. Изволите, а то расправљајте с министром у ходнику.

 ЗОРАН ЖИВКОВИЋ: Зато што је то видим интересантно за подсмех и подстрек, па министар би могао да зна да ли сам служио војску, зашто нисам служио војску пошто је то у архивама војске чији је он министар, па би онда мога да то погледа, а не да се поводи над најнижим бизарним провинцијалним доскочицама његовог и вашег идеолошког лидера који седи ту у првом реду када седи. То је једна ствар и то су лични подаци и то би неко ко се разуме у било шта на овом свету, а камоли министар војни српски, требало да зна и да поштује.

 Друго, било где да је било ко служио војску, тешко да је то да се тамо стекне знање на служење војног рока о томе које је стање војске данас у Србији. Једино ако је то квалификација министра што је служио војску па због тога треба да буде министар. Нисам говорио о балансу него управо о томе да нема потребе да постоји баланс, не постоји, јер четири стуба на шта се ослања било шта, у физици су довољна три стуба за стабилност, четврти доноси нестабилност потенцијално. То се учи у основној школи.

 Према томе, нисам говорио о спољној политици Војске Србије или Министарства одбране него о спољној политици Србије. Она треба да буде усмерена према ЕУ, не само на речима него и на делима, уз све поштовање, наравно и Русије и Кине и Бразила и кога год хоћете.

 Коначно, чинови у војсци и војска не постоји због традиције, због тога се праве музеји. Војска служи за одбрану државних граница.

 ПРЕДСЕДАВАЈУЋИ: Реч има народни посланик Владимир Орлић. Изволите.

 ВЛАДИМИР ОРЛИЋ: Хвала, господине председавајући. Даме и господо народни посланици, нећу узети превише вашег времена, јер је реч о споразумима, јер је реч о одлукама око којих постоји недвосмислена сагласност у овој Народној скупштини, а и у принципу у нашем друштву и то између осталог говори листа пријављених за обраћање данас, на тој листи су листом људи који су изразили подршку овим решењима и овим предлозима.

 Дакле у најкраћем, подршка планираним активностима када је реч о ангажману наше војске у мултинационалним операцијама, не само због тога што је наше стратешко опредељење и нешто на шта смо заправо поносни, јер представља својеврсну традицију када је реч о нашем друштву, нашем народу, али и нашој војсци, изградња стабилног система, система мира, стабилности и безбедности у свету, то је и нешто на шта смо обавезни као поносни и рекао бих истакнути чланови организација као што су УН, али и као неко ко развија посебне односе са ЕУ.

 Реч је, дакле, о мисијама УН, ЕУ, било је данас пуно речи о томе на којим територијама у којим земљама, а подвукао бих овом приликом да поред тога што се залажемо кроз ове операције за универзалне вредности као што су мир и безбедност, не треба пропустити да приметимо да је на списку територија на које се односе ове операције редом све једна до друге нама пријатељска, драга земља, народи који су организовали своје државе на тим просторима.

 Дакле, није реч само о нашем принципијелном ставу и борби за универзалне вредности, реч је и о више него јасном циљу, опредељењу Србије да да јасан лични допринос и помогне онима до којих јој је заиста стало, као што је то заправо реч и у супротном смеру и око тога никаквих сумњи немамо.

 Што се тиче ангажмана наше војске у оним мисијама које су већ у току и где се већ реализује и примећују резултати, такође, не треба пропустити прилику да уочимо да је реч о највишим могућим оценама када је дискутован, када је цењен, када је мерен на било који начин исказани професионализам, да је реч о највећим могућим оценама када је реч о показаном приступу и одговорности спрам преузетих задатака, али и оствареним резултатима на тим задацима и то је својеврстан одговор и на питање које смо можда чули данас, да ли треба или не треба проверавати стање наше војске. Оно је у пракси проверено управо кроз ове мисије, ове операције и оцењено је као више него добро.

 Даље, ко су пријатељи Србије, апсолутно нема никаквих дилема и нема апсолутно никакве колизије нити било чега нејасног спрам ових мисија, ових операција и нашег генералног опредељења, овај аспект безбедности представља веома важан аспект укупне спољне политике и то је нешто што апсолутно не пропушта да примети нико од наших цењених пријатеља и партнера из света.

 Када год имамо на било ком форуму и на било ком нивоу заједничке расправе, дискусије, оствареном напретку о нивоу усаглашености са европском политиком, али и политиком на било ком другом нивоу, нико од наших пријатеља и партнера не пропушта да примети значајан допринос Србије управо у овом сектору.

 Дакле, то је нешто на чему радимо, где постижемо одличне резултате, овим плановима остварујемо и неопходни континуитет и с моје стране очекујем, постижемо и још боље резултате у периоду пред нама, нема апсолутно никаквог разлога да не буде тако. Ови су предлози добри, као у осталом и све што долази из сектора одбране у овом сазиву Народне скупштине и у том смислу поздрављам наше госте и предлагаче.

 Када је реч о споразумима о војнотехничкој сарадњи, односно сарадњи у области одбране са Републиком Белорусијом и Руском Федерацијом, наглашавам да је реч о споразумима који се тичу војнотехничке сарадње, војно-економске сарадње, сарадње у војно-научној области и у едукацији, односно даљем усавршавању.

 Дакле, све до једног неспорно јасни аспекти, који не само да промовишу оне вредности до којих нам је такође још једном више него стало, које представљају основ развитка, а то је и стварање нових производа и освајање нових тржишта и наука, и даље усавршавање у образовању, све наравно везано овде конкретно за војни сектор, али генерално, аспекти који су овом друштву више него јасно опредељење.

 Заслужују похвалу, нарочито када се, још једном наглашавам, односе на државе као што су Белорусија и Руска Федерација и то још једна, можда и финално важна порука за данас, државе који су неспорни пријатељи Републике Србије и са којима са поносом развијамо односе у сваком смислу, Република Србија се са поносом и са великим уважавањем односи према својим пријатељима. Хвала.

 ПРЕДСЕДАВАЈУЋИ: Захваљујем. Реч има народни посланик Јанко Веселиновић. Изволите.

 ЈАНКО ВЕСЕЛИНОВИЋ: Поштовани председавајући, поштовани министре Гашићу, Покрет за преокрет ће подржати и ове споразуме и Предлог одлуке о Годишњем плану употребе Војске Србије и учешћу припадника Војске Србије у мултинационалним операцијама у 2015. години.

 Када су у питању војни споразуми са Русијом и Белорусијом, они практично представљају војне споразуме са војним истоком, да га тако назовемо, и неспорно постоји војни запад, односно формална организација коју чини НАТО пакт.

 Ми се залажемо за војну неутралност и сматрамо да треба сарађивати и са НАТО пактом у свим оним операцијама које доприносе светском миру, чувају мир у свету, као што треба сарађивати и са Русијом, Белорусијом, јер су то моћне, посебно говорим о Русији, и економије и војске, а које су то показале кроз историју.

 С друге стране, руску војску одликује врло јасна историјска опредељеност за антифашизам, и то није небитно. То није небитно. Онај ко има у свом војном искуству, војној историји антифашистичку традицију значи да ће се у великом броју случајева тако понашати и убудуће. То није спорно. Дакле, војна неутралност да.

 Међутим, оно што је спорно јесте што Република Србија, нажалост, нема конзистентну спољну политику. Ако ће ми неко доказати да је спољна политика и спољна војна политика председника Николића, председника Владе господина Вучића и потпредседника Владе, министра спољних послова Дачића конзистентна, може само да ме засмеје. Дакле, држава Србија, нажалост, нема конзистентну спољну политику.

 То се на западу примећује. То се примећује и на истоку. То не може да остане непримећено. Могуће је да је у земљи, кроз медијска спиновања, направити такав утисак да постоји конзистентна политика, међутим ни то више није могуће.

 У том смислу, сматрам да је веома битно да се у држави Србији направи консензус по овом питању – куда, како, са чиме Војска Србије и Република Србија мисли у будућности? Какву војску, какве официре, какве војнике? Да ли са оваквим односом према војсци и официрима, да ли са оваквим односном Владе према војсци, рекао бих, која је у многим секторима потцењена, и њен кадар и њени људи, смањењем плата, условима у којима раде, техником итд.

 У том смислу, предлажем и залагаћу се за то да држава Србија, пре свега, обезбеди да Војска Србије функционише у једном пристојном амбијенту, али и спољну политику која ће бити конзистентна и која ће омогућити да Србија буде мост војног истока и војног запада, а то је могуће, јер такав географски положај, такву историју, такву, рекао бих, будућност треба да гради Србија.

 ПРЕДСЕДАВАЈУЋИ: Реч има посланица Ирена Алексић.

 ИРЕНА АЛЕКСИЋ: Поштовани председавајући, поштовани министре са сарадницима, уважене колеге народни посланици и посланице, данас на дневном реду поред два предлога споразума, један са Белорусијом, један са Русијом, имамо два предлога одлуке о усвајању Годишњег плана употребе Војске Србије и других снага одбране у мултинационалним операцијама током 2015. године и Предлог одлуке о учешћу припадника Војске Србије у мултинационалним операцијама у 2015. години.

 Мислим да су овакве расправе увек веома корисне, и то из више разлога. Ја ћу се осврнути на један аспект који се тиче наших грађана, а то да им увек треба поново објаснити који је то разлог што шаљемо нашу војску, наше војнике на неке далеке дестинације, удаљене земље, у кризна подручја, која су сама по себи рискантна.

 На почетку, када се отпочело са овом праксом, било је одређених скептичности у том питању и наметало се питање зашто је то нама потребно. То је нама и те како потребно, пре свега, зато што Република Србија на тај начин испуњава своје међународне обавезе, а исто тако, ништа мање значајно, када је у питању очување мира, безбедности у читавом свету.

 На тај начин Република Србија показује и доказује да преузима једну активну улогу, постаје један активни чинилац када је очување истог у питању, што само по себи резултира тиме да се повећава њен међународни углед.

 Како расте број кризних ситуација, кризних жаришта у свету, наравно, повећава се и потреба за мировним операцијама у свету, повећава се и број војника који у исти мах и учествују.

 Када су наши војници у питању, оно што можемо да приметимо јесте да из годину у годину њихов број расте, расте број пријављених, све већи број војника се одлучује да учествује у мировним операцијама.

 Оно на шта бих скренула пажњу, што је јако битно и што верујем да наше грађане интересује, а то је безбедност наших војника, односно да ли довољно водимо рачуна о нашим војницима када се налазе негде далеко од своје земље?

 Одговор је да водимо рачуна о њима, што најбоље говори чињеница, оно што бих истакла и похвалила јесте да у случају повреде, рањавања или нечег другог наши војници или њихова породица добијају накнаду, што свакако говори о томе да се о њима води рачуна, подиже се ниво њихове заштићености, да тако кажем, у случају немилих догађаја, како њих, тако и њихове породице, што свакако делује подстицајно да се овај број војника који се пријављују за мировне операције повећа.

 Такође, ту је и зарада, која није за потцењивање, која је прилична, која мора да буде таква, с обзиром на ризик које овакве ситуације носе са собом, али оно што је мени најбитније, што бих посебно истакла овом приликом јесте да су се наши војници доказали и показали до сада одлично, у сваком погледу, да су показали да су храбри, одани, да су честити, што су показали добијањем награда, одликовања.

 Али оно што је можда најбитније јесте да су наши војници добрим и коректним односом са локалним становништвом, пошто су познати по томе да јако брзо ступају у контакт са локалним становништвом, да имају обзира према њима, да се крајње коректно односе према њима, што им наравно служи на част и чиме они потврђују репутацију српског војника као храброг и честитог војника, а тиме на најбољи могући начин репрезентује нашу земљу.

 Оно што бих похвалила јесте да расте број жена војника које иду у мировне операције. Мислим да је то за сваку похвалу, и то из више разлога. Можда први и најбитнији разлог јесте тај што је то најбољи начин да се сви стереотипи, све предрасуде, које постоје о женама да не могу да буду добри војници, на тај начин руше.

 Оно што бих посебно истакла јесте искуство, практично искуство које овакве операције нуде, а које ниједан војни полигон, војна вежба не може да надомести, не може да надомести праксу, терен. Битно је да се наши војници са свим тим стеченим вештинама, искуством враћају у нашу земљу, да деле то искуство са својим колегама и на тај начин, оно што је најбитније, подиже један општи степен безбедности у Србији.

 Поред предлога одлука данас дискутујемо и о два предлога споразума, један са Русијом о војнотехничкој сарадњи, а један са Белорусијом када је у питању одбрана. Мислим да су и један и други споразум од изузетног значај за Републику Србију. Оно што је заједничко и једном и другом споразуму јесте што се ствара један правни оквир, да тако кажем, који омогућава нашим државама једну несметану сарадњу када су ове области у питању.

 Сматрам да су они бенефити који се нуде од оваквих споразума од непроцењивог значаја. Све информације које ће наше стране међусобно размењивати, сва искуства која ће наше стране међусобно размењивати, такође обука кадрова, да је све то од непроцењивог значаја, нарочито ако се узму у обзир са којим државама ћемо потписати споразум, значи са Белорусијом, са Русијом, које су и те како моћне државе када је у питању одбрана, када је у питању војска.

 Такође, оно што бих истакла, јесте и тајност података, што мислим да је јако добро да, значи наше државе, потписнице ових споразума не смеју ни једну информацију, ни један податак да одају некој другој сили, некој другој држави, уколико не постоји сагласност друге државе.

 На самом крају, желела бих да похвалим све напоре које је ова влада, наравно и ресорно министарство улажу у стално унапређивање наше одбране и наше војске, јер сматрам да су то области у које стално треба улагати, које стално треба унапређивати, јер једноставно су такви светски токови. Ми морамо ићи укорак са њима и оно што је најбитније да наша војска буде поново наш понос, наша заштита. Заиста мислим да наша Влада заслужује све похвале када је то у питању.

 Тако да, наравно, СНС ће подржати како предлоге одлука, тако предлоге споразума у дану за гласање. Захваљујем.

 ПРЕДСЕДАВАЈУЋИ: Захваљујем се. Реч има министар у Влади, господин Братислав Гашић.

 БРАТИСЛАВ ГАШИЋ: Захваљујем, господине председавајући. Прво бих искористио прилику да младој репрезентацији Србије честитам улазак у финале. Тако се бране боје наше заставе. Ја сам дубоко уверен и убеђен да и ова влада, на челу са Александром Вучићем, иде ка једном великом финалу и када је економски опоравак наше земље и када је опоравак војске Србије у питању и када је опоравак свих слојева друштва у питању.

 Жао ми је што је господин професор Јанко Веселиновић изашао, да му одговорим на пар питања, која искрен да будем нисам разумео, јер како каже то мој шеф Вучић, много сам ја мали да бих разумео професорска питања која је он желео мени да постави, али имаћу прилике, вероватно у наредном периоду.

 Хвала вама, приметили сте да све већи број припадника војске Србије женског пола је у мировним операцијама широм света. Прошле године смо имали 8,81% жена заступљено у мировним операцијама, а ове године очекујемо да тај проценат буде око 11,5%. Хвала.

 ПРЕДСЕДАВАЈУЋИ: Захваљујем се. Реч има народни посланик Драган Тодоровић.

 ДРАГАН ТОДОРОВИЋ: Оволики човек, а да га не видите? Дакле, уз придруживање честиткама нашим младим фудбалерима који су заиста осветлали образ и ушли у финале Светског првенства, уз поштовање њихове борбености и жеље за доказивањем, жеље за општим напретком, то је један дух који морамо неговати и у том духу Влада Републике Србије и наша земља настављају сарадњу са свим субјектима на политичкој сцени, данас разматрамо ратификацију, практично, два споразума из области војнотехничке сарадње и одбране.

 Два споразума која потписује наша земља са Русијом и Белорусијом, морам да кажем да у овом тренутку веома сложеном по питању неких безбедносних аспеката на светској политичкој сцени, можда неком то може да изгледа мало чудно, али заиста наше опредељење као државе, наше опредељење као народа, јесте пре свега да поштујемо добросуседске односе са свима онима који су наши суседи, али и да поштујемо добре односе са свима онима који су кроз историју представљали наш стуб ослонца у међународним односима, пре свега и пре свих то је наша братска Русија са којом је наша земља потписала овај споразум о војнотехничкој сарадњи.

 Морам да истакнем да данас, на почетку подизања нивоа те војнотехничке сарадње имамо много користи које можемо да остваримо из једног таквог споразума. Пре свега имајући у виду да је велики технолошки напредак руске војне технологије забележен у последње време, у време од када је Русија почела да постаје оно што и треба да буде, када је Русија почела да се враћа на старе позиције, практично лидера у војнотехничкој области и у области техничких средстава одбране.

 Наша земља је у претходном периоду имала веома развијену производњу у војном аспекту, међутим од 2000. године, нажалост, војна индустрија у нашој земљи је доведена у врло тешко стање. Превасходно је то последица једне тежње да се у области безбедности направи оно што је урађено у области целе привреде, а то је да се под фирмом приватизације или једном формом промене или транзиције доведе до неког ефикаснијег стања. Резултати свих тих тежњи јесу поражавајући, па је тако свих шест предузећа из области војне производње било доведено до пред гашење.

 Веома великим напорима Министарства одбране, на чијем се челу данас налази министар Гашић, дошло је до побољшања у тој области и надамо се да ће потписивањем ратификације ових споразума из војнотехничке сарадње са нама братском Русијом допринети да се и у области војних средстава и у подизању ефикасности наше војне индустрије забележе позитивни резултати, нарочито имајући у виду, као што сам већ истакао, технолошки напредак Русије и она решења која можемо да очекујемо у тој области која могу да буду примењена у нашој индустрији и производњи војних средстава.

 С друге стране, не можемо да не истакнемо аспект који је такође могуће искористити. Из ових споразума може да проистекне сарадња која се тиче пласмана наших производа из области војне технологије на трећа тржишта у сарадњи са нашим пријатељем из Русије, што нормално не треба да представља препреку остваривању сарадње и са другим субјектима на међународној политичкој, и војној сцени. Ми у свему томе морамо да имамо превасходно у виду интерес Србије, српске индустрије. Сасвим сам сигуран да ће ратификација овог споразума бити у том циљу.

 У области одбране и сарадње у области одбране ратификујемо данас и споразум са Белорусијом, такође нашом пријатељском земљом која као што знате има веома висок степен организације и која и дан-данас представља, можда је превише рећи, али један светао пример како се држава старајући се о својим производним капацитетима брине и о свом народу, како је стављајући и истичући на прво место појединца, човека обичног успела да заштити своје производне капацитете и како је данас упркос свим изазовима и Белорусија у сталном расту БДП, задржава позиције и гради нове позиције.

 Потписивањем ратификације овог споразума са Белорусијом надамо се, а и лично сам сигуран да ће бити остварени добри помаци и на тој бази и да ћемо и ми у Србији имати такве резултате као што је и Белорусија имала у свом претходном периоду. Хвала.

 ПРЕДСЕДАВАЈУЋИ: Захваљујем. Сигурно се сви придружујемо честиткама нашој младој репрезентацији на фантастичном успеху. Реч има народни посланик Милан Ковачевић. Није у сали. Реч има народни посланик Слободан Гвозденовић.

 СЛОБОДАН ГВОЗДЕНОВИЋ: Поштовани посланици, поштовани министре, ја ћу говорити о учешћу наше војске у мултинационалним операцијама.

 Мислим да је за државу Србију то изузетно значајно из много разлога. Један од њих је и размена искуства и унапређење борбене готовости наше војске, као и учешће у хуманитарним активностима у угроженим и нестабилним подручјима, што омогућава безбедност, а потом и лакше присуство наше привреде у истим и суседним регионима.

 То такође доприноси и повећању међународног кредибилитета државе Србије, као и стицању нових партнерстава. Такође, то подразумева и стицање поверења у УН, повећање утицаја Србије на међународном плану, као и одговоран однос према партнерима у Нато пакту, што омогућава бољи однос са јединим колективним системом безбедности на свету, а та потпуна искрена сарадња која нам одговара обезбеђује мирну, сигурну и безбедну државу Србију, као и аутоматско привлачење западних инвестиција, које не иду тамо где нема правне државе и колективног система безбедности и не желе да у таквим државама улажу свој новац.

 Сигуран сам да је ова српска влада, на челу са премијером Александром Вучићем, дефинисала реалан циљ, реалне методе које воде до њега, осмислила реалан тајминг, министре, да постави тачну дијагнозу болести српског друштва, и то нам успева, нације и државе и као лекар могу да кажем и одреди терапију које ће баш сви морати да се придржавају.

 Време је да затворимо најзад прошли миленијум. Време је и да заборавимо ових 12 година од 2000-те до 2012-те године. Платили смо ми у том периоду поштено све што смо попили, појели и разбили у њему. Време је да изаберемо хоћемо ли крочити у 21. век или пак идемо натраг у прошли и тако све бојим се до рођења Христа. Хвала вам.

 ПРЕДСЕДАВАЈУЋИ: Захваљујем. Реч има народна посланица Љубица Мрдаковић Тодоровић. Изволите, госпођо Тодоровић.

 ЉУБИЦА МРДАКОВИЋ ТОДОРОВИЋ: Хвала, председавајући. Поштовани господине министре са сарадницима, колеге и колегинице народни посланици, одмах на почетку свог излагања казаћу да подржавам војне споразуме и годишње планове употребе Војске Србије у мировним мисијама и да ћу у дану за гласање гласати за ове тачке дневног реда.

 Сада ћу се само укратко осврнути на споразум, војни споразум који је потписан између наше земље и Руске Федерације 2014. године. Као што смо могли да видимо ради се о војнотехничком споразуму који уобличава правне оквире за дугорочну и плодну сарадњу. Овим споразумом одређени су принципи будуће сарадње из области војне технике, наоружања и опреме.

 Морам да истакнем да колико год ми били посвећени миру и вођењу мирољубиве политике неопходно је да се благовремено, у складу са модерним тенденцијама савремених армија, и наша војска осавремењује и модернизује. Без обзира што као лекар и хуманиста никада не могу да будем присталица оружја у било које сврхе осим хуманих.

 На другој страни, као члан ове скупштине, као грађанин, као дете војника у некадашњој СФРЈ свесна сам да нам је модернизација војске неопходна јер се нажалост стиче утисак да, и поред бројних актуелности у свету и у нашем окружењу, у последње време најактуелније је звецкање оружјем, ревизионизам и потреба за реваншизмом. Знамо у каквој је економској ситуацији наша земља. Знамо да од економске снаге привреде зависи степен модернизације војне опреме и технике, али исто тако знамо на кога се можемо ослонити и урадити најбоље за нашу војску.

 Овим споразумом ми само настављамо вековну традицију која је небројено пута до сада дала најбоље резултате за нашу земљу и исто толико пута се показала као једина исправна. Овим споразумом се стварају реалне могућности да модернизујемо и осавременимо наше наоружање и нашу војну технику, али исто тако и да развијамо нашу војну индустрију.

 Подсетићу вас да је прва фабрика у модерној Србији била Фабрика топова у Крагујевцу и да је производња наоружања у нашој земљи традиција од које не можемо и не смемо да одустанемо. Управо да би обезбедили наставак те традиције треба да усвојимо овај и ове споразуме чиме ћемо несумњиво допринети бржем развоју модернизације наше војске, али и војнотехничке индустрије као битне компоненте развоја наше привреде. Хвала.

 ПРЕДСЕДАВАЈУЋИ: Захваљујем. Реч има народни посланик Нинослав Гирић. Изволите.

 НИНОСЛАВ ГИРИЋ: Захваљујем. Поштовани председавајући, чланови Министарства, колегинице и колеге народни посланици, данас имамо на дневном реду сет закона. Моје колеге и колегинице су заиста исцрпно говориле о свему. Ја ћу само у пар реченица говорити о закону о потврђивању Споразума између Владе Руске Федерације и Владе Републике Србије о војнотехничкој сарадњи.

 Наведени споразум између две пријатељске земље је потписан у Београду 16. октобра 2014. године и заиста одражава узајамну жељу за даљим јачањем и развојем пријатељских односа између две земље.

 Сам споразум се закључује на пет година и аутоматски се продужује за још пет година уколико једна од страна не обавести другу страну у писаном облику најкасније шест месеци пре истека или било ког периода важења споразума да жели да раскине споразум.

 С даном ступања на снагу овог споразума престаје да важи споразум између Владе СРЈ и Владе Руске Федерације који је потписан 3. децембра 1997. године.

 Дакле, ја ћу цитирати члан 1. овог споразума пре свега зарад шире јавности, шта тај члан 1. садржи, који су облици војнотехничке сарадње. Тако да сада подразумева испоруку наоружања и технике за потребе одбране и безбедности државе Србије и Руске Федерације, затим обезбеђивање експлоатације, ремонта и модернизације робе војне намене, испоруку резервних делова агрегата, склопова, уређаја, специјалне наставне и помоћне имовине, комплетних делова за робу војне намене, затим пружање услуга у области војнотехничке сарадње, развоја односа сарадње током пројектовања и производње војне намене, размена стручњака ради пружања техничке помоћи приликом реализације заједничких програма у области војнотехничке сарадње.

 Затим подразумева обуку кадрова у одговарајућим образовним установама у складу са потребама и могућностима, као и консултативна помоћ у борбеној примени наоружања и војне технике.

 Да би се овај споразум реализовао образоваће се међународне комисије за војнотехничку сарадњу од представника Србије и Руске Федерације и на овај начин се успоставља правни оквир за остваривање војнотехничке сарадње између Србије и Руске Федерације.

 Још једном треба нагласити да за примену овог споразума нису потребна додатна средства из буџет РС јер су већ предвиђена финансијским планом Министарства одбране.

 Драго ми је да ће и посланици опозиције, они који су се изјаснили, гласати за овај сет закона који је данас на дневном реду, а наравно посланици СНС ће гласати за овај закон. Хвала.

 ПРЕДСЕДАВАЈУЋИ: Захваљујем др Гирићу.

 Пошто на листама посланичких група више нема пријављених за реч, пре закључивања заједничког јединственог претреса, питам да ли желе реч председници, односно представници посланичких група или још неко ко није искористио своје право из члана 96. Пословника? (Да,)

 Реч има народни посланик Драган Шутановац.

 Вама је остало седам минута и 23 секунде, господини Шутановац.

 ДРАГАН ШУТАНОВАЦ: Господине председавајући, уважене даме и господо, молим вас да обезбедите да ова седница иде у планираном току. Министра нема, да полемишем са државним секретаром овде и са…

 ПРЕДСЕДАВАЈУЋИ: Господине Шутановац, министар је само изашао до тоалета.

 ДРАГАН ШУТАНОВАЦ: Ја ћу да га сачекам.

 ПРЕДСЕДАВАЈУЋИ: Управо се враћа.

 ДРАГАН ШУТАНОВАЦ: Ја бих сачекао. Мени није проблем да сачекам. Можете ли само да ми вратите време, ове 24 секунде?

 ПРЕДСЕДАВАЈУЋИ: Изволите. Пријавите се поново ако вам је стало до тих 20 секунди.

 ДРАГАН ШУТАНОВАЦ: Стало ми је, зашто ми не би стало? Зашто би вама стало до мојих 24 секунде?

 Поштовани посланици, драго ми је да смо данас овде исказали сви сагласност око предлога који се налази пред нама, о томе да ћемо сви то подржати и кажем да је то једна потпуно нова пракса коју уводи у Србију опозиција. Нажалост, у неком прошлом времену опозиција није имала разумевање за потребе Војске Србије и Републике Србије и Владе и државе, данас та иста опозиција која је била против оваквих ангажмана исказује потребу да нама објасни колико је то важно и како ће Србија напредовати.

 Поставио бих им питање – а где сте били пре три, четири, пет, шест или десет година и због чега нисте имали такав однос у то време? Али, добро. То је можда данас, по мени, и највећи успех. Успели смо да кроз овај парламент, пре или касније, променимо вредносни систем и вредносну оријентацију садашњег режима и да коначно се схвати да интереси Србије нису само они које заступа некад опозиција и рушећи оно што је важно за Војску Србије кроз парламентарну дебату.

 Нажалост, господине министре, од вас нисам добио одговор на једно врло важно питање. Тиче се тога да ли из уговора о војнотехничкој сарадњи произилази обавеза, нека обавеза, наших фабрика из састава одбрамбене индустрије? Дакле, да ли ће се плаћати неки „ројалити“ у односу на производе који су лиценцирани или су били лиценцирани, а које производи наша одбрамбена индустрија?

 То је јако важно питање и мислим да је то нешто што интересује и људе који раде у наменској индустрији, одбрамбеној индустрији, јер уколико то буде ситуација, довешће до тога да одређени део профита, практично који остварују данас фабрике, неће ићи фабрикама.

 С друге стране, читам господине министре врло пажљиво ваша излагања, читам оно што говорите у медијима. Стање у Војсци је добро, није то спорно, али се урушава, господине министре. Никакав проблем није да полемишемо. Значи, ви сте нама на Одбору за контролу, односно за одбрану рекли да је попуњеност Војске око 85%, 86%, а у исто време смо добили информацију да је буџетски раздео који се тиче плата потрошен 25% у том тромесечју, односно 100% планираних.

 Дакле, ми имамо попуну 85%, а сав новац за плате је потрошен. Значи, 15% је мања попуна у односу на систематизацију и организацију Војске Србије. Ви сте нам то рекли на Одбору за одбрану. То постоји документовано. Можда се не сећате, али ја ћу вам и то доставити, није проблем. Ако причамо о томе да је Војска урушавана, онда се поставља питање – због чега имамо попуну 85%, а буџетска средства одвојена за плате у износу од 100%?

 Јуче смо имали састанак Одбора за контролу служби безбедности где смо чули ВОА подједнако има проблем са попуњеношћу, значи да није попуна 100%. То је нешто што не говорите јавности, јавност треба да зна да, нажалост, поред тога што стање технике није завидно.

 Читао сам интервју у коме сте рекли да вам неће опростити параду. Не знам ко вам неће опростити параду, не знам зашто вама неће опростити параду када ви са том парадом објективно велике везе нисте имали, јер је то било по наређењу, колико знам, председник Републике.

 Мене интересује да нам кажете, пошто је све уништавано до 2012. године, једно средство, не фарбу, знам да сте фарбали, него једно средство које је приказано на тој паради, а које датира од 2012. године. Кажите овде посланицима Србије једну ствар да сте ви обезбедили, да ли се ради о новим пушкама, да ли се ради о хамерима, да ли се ради о камионима, да ли се ради о пушкама за специјалну бригаду, новој униформи, било шта, да ли се ради о Лазару, да ли се ради о Пегазу, да ли се ради о врапцу, једну ствар реците јавно овде пред посланицима – пошто су ови пре нас то све урушавали, а ми 15/2 смо онда од 2012. године, као Феникс из пепела, произвели нешто и то нешто да има употребну вредност и да могу грађани да виде.

 То што ви кажете да вам неће неко опростити параду, па зашто би вама било ко стављао на терет параду, осим тога што сте терали људе мукотрпно да даноноћно фарбају стару технику, и за то сте издвојили средства, и ни за шта више, чак нисте ставили у функцију и оно што вам је остављено.

 Молим председавајућег да замоли господина Ђукановића, који је управо дошао са ручка, да не добацује. Разумем његову нервозу, можда га бије и киселина од хране у Скупштини, али молим вас, цео дан водимо дискусију која је потпуно примерена, адекватна, коректна, нико ником не добацује и сада се човек појави, цео дан није седео овде, и почне да добацује.

 (Председавајући: Господине Шутановац, да ли ћете да наставите? Имате још само два минута.)

 Могу да наставим, али замолите човека да се уреди. Имам још два минута и искористићу их.

 (Председавајући: Молим вас, допустите да господин Шутановац настави своје излагање.)

 Тамо где стану аргументи, ту почне вика, бука, добацивање. Тренутно јесам овде сам као представник опозиције, али немам проблем да с вама дискутујем.

 (Председавајући: Господине Шутановац, није то оно што сте сами од ваше посланичке групе, не морате то да истичете. Изволите, наставите.)

 Зашто ви сада мени упадате у реч?

 Господине министре, замерам то што ангажовање Војске Србије није адекватно искоришћено у развоју дипломатских односа наше земље. То није ваш посао или можда делимично јесте, али, нажалост, није идеја упућивати наше војнике у мировне операције да би они зарадили неке паре, па се вратили са неким већим буџетом него што имају. Тај новац може да се подели и овде, да се повећају плате свима, да се бар врате на ниво који је био до те фамозне 2012. године.

 Питање је како је могуће да ми као земља која је у првих седам земаља Европе која шаље војску немамо информацију да се у тим УН припрема резолуција која се тиче и наше земље? Имамо данас прилику да читамо да председник Републике предлаже да Руска Федерација стави вето. Да сте ви обезбедили информацију на време или Министарство спољних послова, можда је председник могао да направи дипломатску активност и да онемогући нешто што нама не одговара. Нисам имао прилику да видим ту резолуцију, али видим да су сви узбуђени око ње, укључујући и премијера, а мени је стало да премијер не буде узбуђен, пошто он када је узбуђен онда прави грешке.

 Мене занима због чега те капацитете нисте сагледали на прави начин?

 (Председавајући: Време, господине Шутановац.)

 Могу само пола минута више, пошто ми је таман толико одузето?

 (Председавајући: Не можете, морамо да поштујемо, господине Шутановац. Завршите реченицу.)

 Потпуно нисте фер. Прво сте ми упадали у реч ви, добацивао ми је колега из друге клупе, мерило ми се време.

 (Председавајући: Господине Шутановац, трошите време, молим вас завршите реченицу.)

 Завршио сам реченицу. Кажем да ми треба пола минута, не могу да завршим реченицу. По ко зна који пут ово радите. Заиста није фер.

 ПРЕДСЕДАВАЈУЋИ: Реч има народни посланик Владимир Ђукановић, повреда Пословника.

 ВЛАДИМИР ЂУКАНОВИЋ: Хвала, председавајући. Повређен је члан 66, али и члан 107. наравно, достојанство парламента. То где сам ја био, за разлику од вас који никад овде нисте у парламенту, није ни важно.

 Јуче смо имали седницу Одбора за контролу служби безбедности са којих не смете да говорите јавно шта се где и немате могућност, на крају крајева, да иступате у јавности и да говорите шта се на том одбору говорило. Овде смо имали еклатантан пример човека који је причао шта је Војно обавештајна агенција јуче пред тим Одбором изнела.

 Били сте дужни да га опоменете. Нажалост нисте, али шта да се ради, неко је ваљда навикао да се на такав начин опходи према парламенту. Самим тим, с обзиром да никада није овде на седници, а то фотографије показују, нема никакво право да некоме то спочитава. Хвала.

 ПРЕДСЕДАВАЈУЋИ: Захваљујем се, господине Ђукановићу.

 Сматрам да нисам прекршио Пословник, али господин Шутановац врло добро зна које су му обавезе и на који начин не може да износи информације такве врсте, али то је опет нешто због чега ће он да сноси последице. Захваљујем се. Реч има министар Братислав Гашић.

 БРАТИСЛАВ ГАШИЋ: Захваљујем, господине председавајући. Поставили сте више питања и увек ми је задовољство вама да одговорим на та питања.

 Прво, бројно стање Војске Србије, попуњеност Војске Србије је дефинисана стратегијским прегледом одбране и он каже – до, од до. Проценти које износите су управо у том домену.

 Није тачна информација да је Војска Србије потрошила сто посто средстава за плате. Зна се како се то опредељује, тако да, ако вам је жеља само да причате о нечему да имате одређене информације како се то троше у буџету Војске Србије средства, у реду.

 Члан 7, кажете читате све што ми доносимо овде и драго ми је због тога, али сте прескочили члан 7. Уговора са Руском Федерацијом у коме се јасно каже како се регулише интелектуална својина, и претходни део и овај када је модернизација средстава и војне опреме у питању.

 Значи, у члану 7. имате јасно дефинисано шта су то обавезе и права свих фабрика наменске индустрије и за претходни период и за наредни период, а у глави V, циљеви који се постижу употребом Војске Србије и других снага одбране у мултинационалним операцијама, имате јасно дефинисано шта је то што Република Србија, што Влада Републике Србије одласком припадника Војске Србије у мултинационалне операције добија као корист или бенефит учешћем у таквим мировним операцијама.

 Ценим вашу бригу око тога шта је то приказано на Војној паради. Ево, користим прилику да све народне посланике позовем на један од, сигурно за протеклих 15 година, највећих сајмова наоружања и војне опреме „Партнер“ од 23. јуна. Дођите и видите шта су постигнућа наменске индустрије Србије, Војнотехничког института и Војске Србије. Наравно, и вас позивам да дођете да видите.

 Која то средства нису могла да буду приказана? Па, нису приказана она из претходног периода, као што је сада најновије предмет „Сатурн“, која су предмет одређене кривичне одговорности, да будем политички коректан, где су укључени и неки претходни помоћници министара одбране. Нису укључени разни радари, није укључен „Талес“, делом „Талес“ итд. Тако да, ако желите да вам набројим шта је то ново што је стигло, могу да напоменем сарадњу са МАН-ом, где су нам стигла после 1982. године прва вучна возила са полуприколицама.

 (Драган Шутановац: Када?)

 Пре непуних месец и по дана ове године.

 (Драган Шутановац добацује.)

 За разлику од вас, имам много више времена и могу да причам, па можете да ме прекидате и можете да добацујете са места, мени време не истиче.

 Тако да то је један део. Онда је ту производња ФАП-а и нова ФАП-ова возила. Онда оно што могу да најавим, да ћемо већ у јуну са „Заставом аутомобили“ да вратимо старо за ново 126 возила која су стара преко 30 година, а да купимо „Фијат 500 Л“ домаћа производња, домаћих руку дело, које ћемо да уврстимо у опрему Војске Србије.

 Када ме питате шта је то од униформи ново, рећи ћу да су продате све М93 униформе које смо имали на лагеру, које су требало да буду за резервни састав у РР-у и да више има, оно што су напоменули у тим интервјуима које ви читате, а драго ми је што читате сваки мој интервју, више има по српским шумама и ливадама него што је имало у магацинима Војске Србије, а требало нам је. То је нова униформа. Значи, избачено је за багателне паре напоље. Могу да вам дам тај списак нове опреме који је дошао. Наравно, „Лазар“ улази у серијску производњу.

 Ви морате да знате, а и грађани Србије морају да знају да прво ми у нашем ТОЦ-у, Техничко опитном центру, морамо да сву документацију прегледамо, прихватимо и да тек онда може да уђе у употребу Војске Србије, што се у ранијем периоду није дешавало. Подсетићу вас на предмет „Ласте“, који је предмет такође кривичног и рада тужилаштва, да је коришћен а да није имао за то право. Тако да није из средстава и ево прилика је „Сајам Партнер 2015“ да се упознате са тиме.

 Када је наменска индустрија Србије у питању, ја ћу да вам покажем овде извештај Светске банке - промет наоружања и војне опреме, извоз наоружања и војне опреме. Видећете овде један велики скок 2007/2008. године, када је Војска Србије ушла у модернизацију и када је огроман део своје опреме и својих средстава продала као вишак. Исти такав скок имамо после тога 2010. године, такође када је значајан број средстава и опреме продат. Могу и камере да виде зарад грађана. Видите, крај 2011. године производња и промет наоружања и војне опреме је скоро нула. То је извештај Светске банке.

 Онда видите од 2011. године лагани опоравак наменске индустрије, али из реалних прихода, из фабрика наменске индустрије, из производње, а не од вишкова Војске Србије, као што је то било 2007. и 2010. године. То ме јако радује, јер лагано улазимо у опоравак фабрика наменске индустрије и пласман производа фабрике наменске индустрије, тако да је ово доступно свакоме ко жели да на један коректан начин расправља о томе шта је учињено када су фабрике наменске индустрије у питању и како оне утичу на једну нову реиндустријализацију Републике Србије у свим сферама. Хвала.

 ПРЕДСЕДНИК: Хвала. Желите реч?

 (Драган Шутановац: Лоше сам протумачен.)

 Лоше сте протумачени. Изволите.

 ДРАГАН ШУТАНОВАЦ: Извињавам се, господине министре, да поновим, нисте ме демантовали да је попуњеност 85%, је ли тако? У првом тромесечју ове године попуњеност је 85%. Је ли то у реду? Рекао сам да је потрошено 100% средстава намењених за први квартал, што је укупно 25% од целога. Може ли тако? Дакле, 100% намењених средстава за војску потрошено је на 85% попуне. Да ли нешто грешим? Не разумем ја то добро? Па, неће бити да не разумем, неће бити.

 С друге стране, рекли сте – пре 15 година није постојао такав сајам. Па, није ни постојао сајам, господине министре пре 15 година, ми смо га направили први пут у историји. Кажете да сте пре неколико месеци кренули да купујете камионе МАН. Па, ту је суштинска разлика. Ми смо куповали камионе из ФАП-а. Нисте ни навели ниједно средство које се појавило прошле године на паради, али ниједно средство, осим празне приче о униформи М93, која слави сада 22 године постојања.

 Скоро ме је један човек исто оптужио да сам продао кад сам био министар оне шињеле. Ја сам тај шињел раздужио 1987. године када сам био у војсци. Значи, М93, верујем да знате да је то година модела када је направљен, па М10 је ушла нова и фала богу. Нажалост, нисте завршили и за пет година не можете да завршите још увек опремање Војске Србије са новом униформом.

 Дакле, реците ми једно средство. Сајам је феноменалан. Значи, сајам је феноменалан. Ово што причате о кривичним делима у Министарству, па дајте да коначно ту полиција нешто уради, да ВБА уради. Ако немате сву документацију, сигуран сам да неко има. Сигуран сам да неко на томе ради.

 Па, немојте се смејати, људи, то је озбиљна ствар. Три године је прошло, ви ловите вештице, а људима су плате све мање и мање, лошије живе, примања све лошија. Пратим, читам и нисам чуо ништа да сте урадили, него све спречили сте, нисмо дозволили, спречили смо итд. Дајте нешто урадите.

 ПРЕДСЕДНИК: Хвала вам. Реч има министар Гашић.

 БРАТИСЛАВ ГАШИЋ: Хвала, госпођо председавајућа. Господине Шутановац, ви малопре кажете да сте машински инжењер и није вам зато и јасно како је на 85% попуњености потрошено 100% пара, али не каже се да је за 100% попуњености потрошено 100% пара, него предвиђених за ових 85%, како ви кажете. Тачну цифру нећу да изговорим зато што ме безбедносни сертификат обавезује на то, који ви немате и можете тако да причате. Значи, за 85% попуњености војске је 100% предвиђених средстава, за тих 85%. Мислим, како да вам то мало другачије објасним?

 Друга ствар, вечито вршите замену теза. Набављали сте ФАП. Па нисте набављали ФАП. Ми данас набављамо ФАП и ми смо расположени јако да ФАП у Прибоју, тај део који се бавио производњом камиона за Војску Србије, остане и под СИСУ-ом и ради за Војску Србије. Ево, сада нам стиже крајем овог месеца 10 камиона, нових 10 камиона. Тачно смо исказали потребе шта то Војска Србије има на годишњем плану од потреба и за куповину нових возила ФАП-а и за ремонт старих возила ФАП-а.

 Ми смо купили, али не желите да ме слушате, три нова вучна воза МАН-ова, као што има војска Америке, као што има војска Немачке. Задње возило те намене за превоз тенкова на даљину је купљен 1982. године. Вредност та три возила је 112 милиона динара. Она су стигла пре месец дана. Нисте желели да гледате параду, иако сте били позвани. Тиме ми показујемо да смо различити од неких других. Нисте видели „Нору“, нисте видели „Лазар“…

 (Драган Шутановац: Како нисам видео?)

 Па кажете - шта сте приказали? Ја вас молим, то су средства. Ево, имате прилике да… Тачно је, 15 година постоји ''Партнер''. Сваке друге године је…

 (Драган Шутановац: Не постоји.)

 Ја вас молим, јер ово нема смисла више. Хвала.

 ПРЕДСЕДНИК: Посланиче, немојте комуницирати с министром, молим вас. То се не ради. Реч има народна посланица Марија Обрадовић.

 МАРИЈА ОБРАДОВИЋ: Хвала, председавајућа. Морам да започнем излагање једном анегдотом. У једном ресторану седео је неки од актуелних министара и објашњавао колико је тешко бити министар, колико је тешко управљати великим системом, колико је то велика одговорност и посвећеност свакодневном раду.

 Друштво је климало главом и говорило – јесте, заиста, јако је тешко бити министар. Али, онда се негде са стране, из ћошка, чуло – има нешто што је много теже од позиције министра, а то је кад сте бивши министар.

 Негде у том светлу заиста разумем тон којим ова расправа иде. Са изузетним задовољством, одобравањем, све колеге и ја прихватили смо то да ће заиста посланици и опозиције и позиције гласати за ове предлоге закона који потврђују ове одлуке и споразуме и то јесте јако добро. Оно што се мени није допало, а верујем ни грађанима, то је врло мали део дискусије где се говорило конкретно о овим предлозима закона односно одлука, а мислим да грађани треба нешто и о томе да чују и да је расправа била управо захваљујући посланицима опозиције, који се нису довољно припремили, садржински.

 Јесу политички, са оштром критиком, која има увек исти наслов – ништа не ваља, све је лоше, немам аргументе, немам доказе за то, али имам општа места да кажем да су лоши капацитети Војске, да се урушава стандард припадника Војске, да је стање безбедности под знаком питања, да је спољна политика лоша итд.

 То су реченице које смо могли да слушамо током данашњег дана, а које апсолутно не стоје. Ја сам пажљиво слушала. Желела сам да будем објективна, колико то мени дозвољава позиција на којој сам, и хтела сам да записујем аргументе који говоре у прилог тврдњама посланика опозиције. Нисам успела ништа да запишем.

 Ако сам за нешто и помислила да је тачно, министар Гашић је након тога одмах у одговору показао да то није аргумент, да је то лаж, да је то манипулација, да је то злоупотреба, и то једна снажна злоупотреба медијског простора, дакле, директног ТВ преноса.

 Али, било би у реду да заиста посланици опозиције, када имају овај бесплатан телевизијски простор, барем седе у овој сали, барем имајте мали простор, да се обрате бирачима и да кажу. Један колега који је одскоро независан посланик је заиста, чини ми се, у свом кратком петоминутном излагању, јер више и немају независни посланици, изнео део свог будућег изборног програма. Кажем, пажљиво сам слушала. Један други посланик је рекао да опозиција уводи нову праксу у српски парламент.

 Знате, да би се нешто догодило, увек је потребно да ту буду две стране, и опозиција и позиција. А позиција не жели, заиста широкогрудо и са широком јавном расправом и добрим припремама свих предлога закона, не само ових који су данас на дневном реду, значи, желимо управо на тај начин, и широким консултацијама, на све могуће начине, контактима са министарствима, радним групама које припремају законе, да будемо у контакту и да припремимо на крају оно, када дође у салу српске скупштине, да то буде компромис око кога се већина заиста сложила, већина посланика у српском парламенту, и опозиције и позиције.

 А онда колега каже – ми смо увели ту праксу да сви гласају за, и опозиција и позиција. То јесте заиста лепо, јер не можемо ништа да урадимо једни без других.

 Оно што су предлози закона који долазе, чији је матични одбор Одбор за одбрану и унутрашње послове, углавном се усвајају тако – већином. То су закони који се тичу и Министарства одбране и Министарства унутрашњих послова и изузетно сам задовољна и поносна због тога.

 Али, морам рећи да је ту уложен велики рад, и то свих чланова Одбора, посебно посланика опозиције. Дакле, увођење праксе је заједнички резултат рада и то грађани треба да знају и мислим да треба да се цени заједнички труд на усвајању што бољих закона.

 Још ћу само једном подсетити да ова четири предлога закона имају 30-ак страна укупно. Многи посланици нису желели ни то да прочитају и да се припреме. Све ово говорим пре свега гледаоцима. Јер, неко треба да цени и онај рад посланика који се не види, који није само у овом пленуму.

 Дакле, Одбор за одбрану и унутрашње послове имао је до сада 35 седница, а постојимо само годину дана, што се чини, ако изузмете оне минималне недеље када нисмо радили, а готово сваке недеље смо имали одређени одбор, а то није про форме, да не говорим о томе да редовно министри долазе, и министар одбране и министар полиције, и подносе информацију о раду, где ми можемо да им постављамо питања.

 Захваљујући посланицима Одбора за одбрану и унутрашње послове, припремљена је за ову седницу информација о политичко-безбедносној ситуацији о мултинационалним операцијама у којима учествују припадници Војске Републике Србије, и то врло обимно, на неких 50-ак страна, где сте могли, уколико вас занима, да прочитате а онда саопштите грађанима Србије где то одлазе наши припадници Војске Србије и да ли је то само онај мали круг људи који одлучују у Војсци о томе где одлазе припадници мултинационалних операција или и ми можемо да саопштимо грађанима како, под којим условима и околностима они тамо раде.

 То су информације које могу бити доступне грађанима, за разлику од оних које су се могле данас чути, а није дозвољено да буду презентоване јавности због неких других виших интереса.

 Да не бих говорила о овим детаљима и предлозима закона, јер већ смо негде и при крају расправе, нешто се могло чути данас, али желим да кажем оно што се није чуло, а то је да је изузетно позитивно оцењено учешће наших припадника у мултинационалним операцијама.

 О томе сведочи и известан притисак различитих дипломатских мисија у Србији које су инсистирале, свакодневно то чине, да се што пре стави на дневни ред парламента ова одлука о учешћу припадника Војске Србије и Годишњи план употребе Војске Србије у мултинационалним операцијама.

 Јер, врло им је важно да има наших припадника, јер су се показали и као стручни, и као посвећени и као људи који шире добар дух, позитивну атмосферу и праве добре резултате на терену.

 Желим и због људи који су у мултинационалним операцијама да кажем да када се говори о позицијама на којима је 670 припадника Војске Србије у 19 мултинационалних операција, ту су војни посматрачи, штабни официри, медицинско особље у санитетским тимовима и војној болници, пешадијска одељења, пешадијски вод, чета и аутономни тимови за заштиту бродова. То су неке од позиција на којима се налазе наши људи.

 Што се тиче финансијских средстава која су потребна да се реализује овај предлог Годишњег плана употребе Војске Србије, две трећине су обезбеђене из буџета, једна трећина, оквирно говорим, биће обезбеђена надокнадама које ће УН да уплате Министарству одбране на име учешћа у овим мултинационалним операцијама.

 Ми тренутно, још једном да поновим, имамо седам мировних операција УН и четири мултинационалне операције ЕУ, у којима смо активни и имамо још седам операција УН, једну ЕУ у којој до сада нисмо учествовали, али су они унесени у овај нови Годишњи план употребе Војске Србије. То не значи да ће они неминовно и учествовати, односно да ће отпочети своје учешће, већ смо на тај начин ми само створили услове да испунимо ту обавезу која нам произилази из закљученог Меморандума о разумевању између Владе Србије и УН.

 Желим да се захвалим свима који су данас учествовали у дискусији. Дакле, биће ово још један сет закона о коме ћемо сви сложно гласати, јер то јесте нешто што је приоритет Србије у овом тренутку. Наше учешће у мултинационалним операцијама је врло важан спољнополитички приоритет. Спољнополитичка дипломатска офанзива коју спроводе сви чланови Владе Србије, сви представници, функционери који су укључени у представљање земље је апсолутно, са свих страна, поздрављена изузетним похвалама. То могу да сведоче и свакодневне посете различитих дипломата, политичких представника различитих земаља, од истока до запада, који свакодневно дају велике похвале, пре свега активностима премијера Србије Александра Вучића.

 У дану за гласање, Посланичка група СНС гласаће за ове предлоге закона.

 ПРЕДСЕДНИК: Захваљујем.

 Закључујем заједнички јединствени претрес.

 Пошто смо обавили заједнички јединствени претрес, Народна скупштина ће у дану за гласање одлучивати о предлозима аката.

 Сутра настављамо рад у 10.00 сати. Хвала вам.

(Седница је прекинута 12.55 сати)